title: Uhudin taistelu

text: Uhudin taistelun yksityiskohdat tunnetaan itse tapahtumia myöhemmän islamilaisen historiankirjoituksen kautta. Muhammad oli vuonna 622 saapunut Mekasta Medinaan mukanaan joitakin pakolaisia. Medina oli keidaskaupunki, jossa vapaata viljelymaata oli vain rajallisesti ja niinpä muslimien oli turvauduttava elinkeinonaan ryöstelyihin. Ryöstöretkiä tehtiin etenkin Mekan valtaheimo Quraishin karavaaneja vastaan. Muslimit voittivat suuremman mekkalaisjoukon Badrin taistelussa vuonna 624, jonka jälkeen Muhammad oli palannut Medinaan. Mekassa muslimeille tappion kärsinyt yläluokka kokosi noin kolmentuhannen miehen armeijan muslimeja vastaan, joka lähti marssimaan kohti Medinaa Abu Sufyanin johtamana.


title: Uhudin taistelu

text: Joidenkin lähteiden mukaan Medinassa Muhammad ja osa muslimeista halusi odottaa vihollisen saapumista Medinaan, mutta osa halusi edetä vihollista vastaan. Noin seitsemänsataa muslimia kohtasi mekkalaiset Uhudissa vuonna 625. Alkoi kiivas taistelu, jonka aikana mekkalaiset pyrkivät surmaamaan Muhammadin, mutta hänen seuraajansa suojelivat häntä. Muhammadin mainitaan myös ampuneen vihollista itse nuolilla. Taistelun kuluessa Muhammadin kasvoihin osui kivi. Profeetalta murtui yksi hammas ja hänen huulensa halkesi. Taistelukentälle lähti huhu profeetan kuolemasta ja muslimit vetäytyivät. Joukkojen vetäytyessä Muhammadin mainitaan haavoittaneen vielä yhtä vihollissotilasta keihäällä ja tämän kuolleen paluumatkalla Mekkaan.


title: Uhudin taistelu

text: Uhudin taistelu oli ollut muslimien tappio ja Muhammadkin oli selviytynyt vain vaivoin. Mekkalaisten väitettiin silponeen taistelukentällä kaatuneiden muslimien ruumiita. Mekkalaiset eivät kuitenkaan hyödyntäneet voittoaan tehokkaasti ja muslimit saattoivat palata Medinaan. Yhteenotot mekkalaisten ja muslimien välillä jatkuivat pienimuotoisempina, mutta islamin asema vahvistui hiljalleen monien beduiinien omaksuessa uuden uskon. Mekkalaiset yrittivät tuhota muslimit vielä kerran vuonna 627 niin sanotussa vallihautasodassa.


title: Uhudin taistelu

text: Koraanin suuran 3 jakeet 121-179 käsittelevät Uhudin taistelua ja Koraani antaa kuvan tappiosta ihmisten tottelemattomuuden seurauksena sekä koettelemuksena, joka erotti vilpittömät ja välinpitämättömät toisistaan.


title: Arvi Hurskainen

text:
Arvi Johannes Hurskainen (s. 25. tammikuuta 1941 Kitee) on suomalainen Afrikan kielten ja kulttuurien sekä kielitieteen tutkija.
Hurskainen työskenteli Afrikan tutkimuksen professorina Helsingin yliopiston Aasian ja Afrikan kielten ja kulttuurien laitoksella vuosina 1989–2006.
Kiinnostus bantukieliin, erityisesti swahilin kieli ja sen murteiden tutkimukseen, johdatti Hurskaisen kielten tutkimuksen ja erityisesti kieliteknologian pariin. Vuodesta 1985 alkaen hän on keskittynyt yhä enemmän tietokoneella suoritettuun kielen kuvaukseen ja analysointiin. Alkaen eläkkeelle jäämisestään vuonna 2006 hän on paneutunut kieliteknologiaan kokopäiväisesti.


title: Arvi Hurskainen

text: Vanhemmat maanviljelijä Eino Hurskainen (1906–1978) ja Siviä o.s. Pekkinen (1909–1982). Valmistui ylioppilaaksi Joensuun lyseosta vuonna 1960. Valmistui teologian maisteriksi Helsingin yliopistosta vuonna 1964 ja vihittiin papiksi 1965 Mikkelin tuomiokirkossa. Valmistui filosofian lisensiaatiksi Helsingin yliopistosta 1980 ja väitteli filosofian tohtoriksi vuonna 1984 antropologiaa käsittelevällä teoksella Cattle and Culture. The Structure of a Pastoral Parakujo Society. Ennen täystoimiseen tutkimustyöhön siirtymistään toimi vuosina 1967–1976 lähetystyössä Tansaniassa Suomen Lähetysseuran palveluksessa.


title: Arvi Hurskainen

text: Vuonna 1976 Arvi Hurskainen toimi tutkijana Suomen Akatemian rahoittamassa Jipemoyo-projektissa Tansaniassa, Länsi-Bagamoyon piirikunnassa ja vuodet 1977–1980 Suomen Lähetysseuran palveluksessa Helsingissä.


title: Arvi Hurskainen

text: Vuonna 1981 Hurskaisesta tuli Helsingin yliopiston bantukielten vanhempi lehtori, mitä työtä hän teki vuoteen 1989. Välillä hän kuitenkin toimi vuoden ajan Tumaini-yliopistossa Tansaniassa vuosina 1984–1985. Vuosina 1989–1991 hän toimi Helsingin yliopiston Afrikan kielten ja kulttuurien vt. professorina, ja vuodesta 1991 alkaen professorina. Aasian ja Afrikan kielten ja kulttuurien laitoksen johtajana Hurskainen toimi vuodet 1999–2001. Hän jäi eläkkeelle vuonna 2006.


title: Arvi Hurskainen

text: Hän johti vuosina 1988–1992 ulkoministeriön rahoittamaa tutkimushanketta Swahili Language and Folklore, johon osallistui myös useita tutkijoita Swahilin tutkimusinstituutista Dar-es-Salaamin yliopistosta. Tutkimusyhteistyön tuloksena syntyi äänitetty puhekorpus DAHE (Dar-es-Salaam - Helsinki), joka on myöhemmin digitoitu ja jonka saattaminen Internetiin on valmisteilla.


title: Arvi Hurskainen

text: Vuodesta 1967 vuoteen 1985 Hurskainen työskenteli yhteensä kahdeksan vuoden ajan tutkimus- ja opetustyössä eri osissa Tansaniaa, muun muassa Tukuyussa, Njombessa ja Arushassa Tumaini-yliopistossa, Makumiran kampuksella.


title: Arvi Hurskainen

text: Viranhoidon lomassa Hurskainen on saanut tutkimustyötä varten virkavapauksia. Itä-Afrikkaan suuntautuneet tutkimusmatkat ovat olleet mahdollisia pääasiassa Suomen Akatemian ja Suomen opetusministeriön sekä Suomen ulkoministeriön taloudellisella tuella.


title: Arvi Hurskainen

text: Vuonna 2008 Hurskainen työskenteli vierailevana professorina Makerere-yliopistossa Ugandassa, Kampalassa. Hän piti muun muassa intensiivikursseja kieliteknologiasta ja ohjasi kieliteknologian alan väitöskirjatöitä. Väitöskirjaohjaus jatkui Suomesta käsin aina vuoteen 2013 saakka.


title: Arvi Hurskainen

text:
Hurskainen on tehnyt uransa aikana laajaa kansainvälistä yhteistyötä eri yliopistojen kanssa paitsi Afrikassa myös EU:ssa. EU-yhteistyön pohjana oli Afrikan tutkimuksen alan työntekijöiden ja opiskelijoiden keskinäinen vaihto-ohjelma. Tämän työn tuloksena syntyi koulutusohjelma CAMEEL (European Master's Degree in Computer Applications on Modern Extra-European languages). Tärkeimpinä yhteistyökumppaneina voidaan mainita:Arvi Hurskainen on kehittänyt kieliteknologiaa käyttäen avuksi kielen tarkkaa analysointia. Kielen peruskuvaus tehdään soveltaen päättyväistilaisten automaattien menetelmää kielen morfologisessa analyysissa. Sanat kootaan sen morfeemeista (esim. prefikseistä, suffikseista ja sanavartaloista. Kielenkuvausta yksinkertaistetaan liitämällä siihen morfofonologisia sääntöjä, joiden avulla selvitetään poikkeavuudet morfeemien rajoilla. Tämän standardiksi muodostuneen kielenkuvauksen kehitti ensimmäisenä Kimmo Koskenniemi.
Yksittäisten sanojen kuvauksen jälkeen suoritetaan disambiguointi eli valitaan sanan oikea tulkinta lauseen kontekstin avulla. Tässä yhteydessä suoritaan myös lauseen syntaktinen analyysi. Disambiguoinnissa ja syntaktisessa analyysissa on käytetty Fred Karlssonin alun perin ideoimaa ja Connexorin kehittämää kehitysympäristöä CG3 (Constraint Grammar 3).


title: Arvi Hurskainen

text: Tämä kieliteknologian peruspaketti on tarjonnut mahdollisuuden sellaisten sovellusten kehittämiseen kuin oikeinkirjoituksen tarkistin ja korpustekstien annotointi. Lisäksi voidaan kehittää edistyneitä sanakirjoja ja kielen oppimisjärjestelmiä sekä tuottaa eritasoisia sanastoja kielenoppijoille. Hurskainen onkin koonnut kaksi annotoitua eli analysoitua swahilinkielistä tekstikorpusta Helsinki Corpus of Swahili 1 ja sen laajennettu ja kehittyneempi versio Helsinki Corpus of Swahili 2.


title: Arvi Hurskainen

text: Korkeatasoinen kielen analyysiohjelma tarjoaa myös hyvän pohjan kielen kääntämiselle. Moduulipohjaisen menetelmän avulla kieltä käännetään asteittain kohdekielelle ottaen huomioon monisanaiset ilmaisut, semanttisen disambiguoinnin ja kohdekielen pintamuotojen tuottamiseen tarvittavat säännöt. Eri vaiheita toteutetaan käyttäen kuhunkin vaiheeseen parhaiten soveltuvia menetelmiä ja kehitysympäristöjä. Tällaisia ovat muun muassa CG3, Beta sekä soveltuvat ohjelmointikielet, kuten Perl.


title: Arvi Hurskainen

text: Hurskainen on kehittänyt käännösohjelmia kielipareille swahili -> englanti, englanti -> swahili ja englanti -> suomi.


title: Arvi Hurskainen

text: Tuorein Hurskaisen tutkimuksen kohde on globaalin käännösjärjestelmän kehittäminen käyttäen normalisoitua englantia interlinguana. Idean taustalla on havainto, että kun kääntää tekstiä esimerkiksi swahilista englannin kautta suomeen, koneella tehty käännöstulos on usein parempi kuin jos kääntää saman tekstin nykyenglannista suomeen. Nykyenglanti on kulunut kieli, joka jättää pois relatiivipronomineja sekä konjunktioita sivulauseen alussa. Englanti ei myöskään merkitse transitiivi- ja intransitiiviverbien eroja. Tämä aiheuttaa suuria ongelmia konekääntämisessä. Kun kääntäminen aloitetaan kielestä, jossa kaikki nämä piirteet merkitään, tämä tieto voidaan siirtää englannin kautta kolmanteen kieleen ja tuloksena on kelvollinen käännös.


title: Arvi Hurskainen

text: Hurskaisen kehittämällä sääntöpohjaisella menetelmällä on yhtäläisyyksiä muiden sääntöpohjaisten kehitysympäristöjen kanssa. Sellaisia ovat mm. Grammatical Framework ja Nooj.


title: Arvi Hurskainen

text: Tällä hetkellä on saatavana 35 teknistä raporttia muun muassa kielenkäännöksestä englanti-swahili-englanti ja englanti-suomi.


title: Béatrice Edwige

text: Béatrice Edwige (s. 3. lokakuuta 1988 Pariisi) on ranskalainen käsipalloilija. Hän pelasi Ranskan maajoukkueessa ensimmäisen maaottelunsa kesäkuussa 2012. Hän on saavuttanut olympiahopeaa Rio de Janeirossa 2016 sekä voittanut maailmanmestaruuden Saksassa 2017. Seuratasolla hän on edustanut Cercle Dijon Bourgognea, OGC Nicea ja Metz Handballia.


title: Gnonsiane Niombla

text: Gnonsiane Niombla (s. 9. heinäkuuta 1990 Villeurbanne) on ranskalainen käsipalloilija. Hän pelasi Ranskan maajoukkueessa ensimmäisen maaottelunsa maaliskuussa 2013. Hän on saavuttanut olympiahopeaa Rio de Janeirossa 2016 sekä voittanut maailmanmestaruuden Saksassa 2017. Seuratasolla hän on edustanut muun muassa CJF Fleury Loiretia ja romanialaista CSM Bucureștiia. Kaudeksi 2018–2019 hän siirtyy Metz Handballiin.


title: Andrea Leeds

text: Andrea Leeds, oik. Antoinette Lees (18. elokuuta 1914 Butte, Montana, Yhdysvallat – 21. toukokuuta 1984 Palm Springs, Kalifornia, Yhdysvallat) oli yhdysvaltalainen näyttelijä, joka teki lyhyen uran 1930-luvulla. Hän oli vuonna 1938 ehdokkaana parhaam naissivuosan Oscar-palkintoon. Hän jätti elokuva-alan mentyään vuonna 1939 naimisiin.


title: Andrea Leeds

text: Andrea Leeds opiskeli Kalifornian Los Angelesin yliopistossa, kun elokuvaohjaaja Howard Hawks löysi hänet elokuva-alalle. Leedsin ensimmäinen Hawksin ohjaamassa, vuonna 1936 ensi-iltansa saaneessa elokuvassa "Tukkikuningas". Leeds näytteli tämän jälkeen muun muassa elokuvissa "Hänen salaisuutensa", "Me soittoniekat", "The Last Frontier" ja "Swanee River".


title: Andrea Leeds

text: Leeds oli ehdokkaana parhaan naissivuosan Oscar-palkintoon elokuvasta "Suuri hetki". Sen ohjaaja Gregory La Cava kutsui Leedsiä parhaaksi synnynnäiseksi näyttelijäksi, jonka kanssa on työskennellyt. Samuel Goldwyn Productions kutsui häntä ”Hollywoodin suudelmamestariksi” ja ja järjesti miespääosaehdokkaille suutelutestejä Leedsin kanssa.


title: Andrea Leeds

text: Leedes meni naimisiin vuonna 1939 Robert S. Howardin kanssa. Hän jätti tuolloin elokuva-alan ja halusi keskittyä perhe-elämään. Hänen miehensä oli autokauppias Charles S. Howardin poika. Howard omisti useita laukkahevosia, muun muassa Seabiscuitin. Leeds kiinnostui itsekin hevosurheilusta ja omisti myöhemmin useita laukkahevosia.


title: Andrea Leeds

text: Robert Howard osti 1940-luvun lopulla hotellin Palm Springsistä, missä Leeds piti jalokivisalonkia kuolemaansa asti. Leeds kuoli syöpään vuonna 1984.


title: Alexandra Lacrabère

text: Alexandra Lacrabère (s. 27. huhtikuuta 1987 Pau) on ranskalainen käsipalloilija. Hän pelasi Ranskan maajoukkueessa ensimmäisen maaottelunsa joulukuussa 2006. Hän on saavuttanut olympiahopeaa Rio de Janeirossa 2016 ja oli mukana jo Pekingin olympialaisissa 2008 ja Lontoon olympialaisissa 2012, joissa Ranska sijoittui viidenneksi. Hän voitti maailmanmestaruuden Saksassa 2017. Seuratasolla hän on edustanut kotimaansa seurojen lisäksi espanjalaista Akaba Bera Beraa, venäläistä Zvezda Zvenigorodia ja makedonialaista ŽRK Vardar Skopjea.


title: Laura Glauser

text: Laura Glauser (s. 20. elokuuta 1993 Besançon) on ranskalainen käsipalloilija, pelipaikaltaan maalivahti. Hän pelasi Ranskan maajoukkueessa ensimmäisen maaottelunsa lokakuussa 2012. Hän saavutti olympiahopeaa Rio de Janeirossa 2016. Seuratasolla hän on edustanut Metz Handballia vuodesta 2010.


title: Tamara Horacek

text: Tamara Horacek (s. 5. marraskuuta 1995 Požega, Kroatia) on ranskalainen käsipalloilija. Hän pelasi Ranskan maajoukkueessa ensimmäisen maaottelunsa kesäkuussa 2016. Hän on saavuttanut olympiahopeaa Rio de Janeirossa 2016. Seuratasolla hän on edustanut Metz Handballia sekä vuodesta 2017 Issy Paris Handia.


title: Laura Flippes

text: Laura Flippes (s. 13. joulukuuta 1994 Strasbourg) on ranskalainen käsipalloilija. Hän on voittanut maailmanmestaruuden Saksan kisoissa 2017. Seuratasolla hän edustaa Metz Handballia.


title: Laura Flippes

text: Flippesin molemmat vanhemmat ovat pelanneet käsipalloa, ja isä on toiminut myös valmentajana.


title: Claude

text: Claude (lausutaan \klod\) on alkujaan ranskalainen, 1500-luvulta lähtien myös englanninkielisissä maissa käytetty henkilönnimi, joka esiintyy sekä miehen että naisen etunimenä, jonkin verran myös sukunimenä. Nimi on ranskalainen muoto latinalaisesta nimestä Claudius, joka merkitsee "ontuvaa"., sekä sen naispuolisesta vastineesta Claudia.


title: Claude

text: Suomessa nimi Claude on Väestörekisterikeskuksen tietojen mukaan annettu vuoden 2009 loppuun mennessä 260 miehelle ja noin 40 naiselle.


title: Heneikosaani

text: Heneikosaani eli n-heneikosaani (CH) on 21-hiilinen suoraketjuinen hajuton alkaani, jossa kaikki hiilet ovat sitoutuneet toisiinsa yksinkertaisella sidoksella. Se on huoneenlämmössä (20 °C) olomuodoltaan kiinteää valkoista ainetta. Heneikosaanin rakennekaava on CH(CH)CH, moolimassa 296,583 g/mol, sulamispiste 40,4 °C, kiehumispiste 359 °C, leimahduspiste 113 °C (c.c), tiheys 0,7919 g/cm (vesi = 1,0 g/cm), taitekerroin 1,4441 ja CAS-numero 629-94-7. Heneikosaani ei käytännössä liukene veteen, mutta liukenee petrolieetteriin ja hieman etanoliin.


title: Heneikosaani

text: Yhdistettä esiintyy kasveissa ja kukkien tuoksuissa sekä semiokemikaalina eliöiden viestinnässä.


title: Judith Anderson

text: Judith Anderson, oik. Frances Margaret Anderson (10. helmikuuta 1897 Adelaide, Australia – 3. tammikuuta 1992 Santa Barbara, Kalifornia, Yhdysvallat) oli australialainen näyttelijä, joka esiintyi teatterissa, elokuvissa ja televisiossa. Hän piti itseään erityisesti teatterinäyttelijänä ja teki pitkän uran Broadwayllä. Anderson palkittiin Tony-palkinnolla Medeian roolista ja kahdesti Emmyllä. Hän oli elokuvasta "Rebekka" ehdolla Oscar-palkintoon.


title: Judith Anderson

text: Frances Anderson syntyi Adelaiden Kent Townissa vuonna 1897. Hänen vanhempansa oli skotlantilaissyntyinen pörssimeklari James Anderson ja tämän vaimo Jessie Anderson. Ajauduttuaan pahoihin taloudellisiin vaikeuksiin isä jätti perheen, kun Frances oli viisivuotias.


title: Judith Anderson

text: Frances muutti äitinsä kanssa vuonna 1913 Sydneyyn, missä hän alkoi opiskella puhetaitoa elokuution opettajan Lawrence Campbellin kanssa.


title: Judith Anderson

text: Andersonin ensimmäinen rooli teatterissa oli vuonna 1915 Julius Knightin seurueessa. Hän sai hyviä arvioita ja siirtyi näyttelemään Yhdysvaltalaiseen seurueeseen, kun Knight jäi eläkkeelle vuoden 1916 lopulla. Anderson lähti Hollywoodiin monen muun lahjakkaan australialaisnäyttelijän kanssa. Hän saapui tammikuussa 1918 äitinsä kanssa Los Angelesiin. Hänellä oli suosituskirja Cecil B. DeMillelle, mutta hän ei vielä saanut elokuva-alalta jalansijaa.


title: Judith Anderson

text: Los Angelesista Anderson muutti New Yorkiin, missä hän näytteli viisi vuotta erilaisissa repertuaariseurueissa. Hän vaihtoi vuonna 1923 etunimensä "Judithiksi" ja esiintyi samana vuonna Broadwayllä näytelmässä "Peter Weston". Hänen läpimurtonsa tuli seuraavana vuonna näytelmästä "Cobra". Tuottaja David Belasco kiinnitti Andersonin, joka näytteli vuosina 1924–1926 näytelmässä "The Dove", joka nosti Andersonin tähden asemaan.


title: Judith Anderson

text: Andersonin hienostunut tyyli, silkkinen ääni ja taito melodramaattisiin suorituksiin toivat hänelle useita hohdokkaita Broadway-rooleja. Hän näytteli vuosien 1928–1934 aikana muun muassa Eugene O’Neillin, Luigi Pirandellon, Luigi Chiarellin ja Clemence Danen näytelmissä. Andersonin ensimmäinen elokuvarooli oli vuonna 1933 valmistuneessa elokuvassa "Blood Money".


title: Judith Anderson

text: Teatterituottaja-ohjaaja Guthrie McClintic kutsui Andersonin näyttelemään vuonna 1934 "Divided by Three" -näytelmään. Anderson esiityi tämän jälkeen useissa McClinticin johtamissa tuotannoissa. Hän näytteli Deliaa "Old Maidissa" (1935) ja Gertrudea "Hamletissa" (1936).


title: Judith Anderson

text: Andersonin tunnetuin elokuvarooli oli Alfred Hitchcockin "Rebekassa", jossa hän esitti pahansuopaa taloudenhoitaja Danversia. Hän sai roolista parhaan naissivuosan Oscar-ehdokkuuden. Andersonin elokuvaura oli monipuolinen, ja hän näytteli myöhemmin muun maussa "Salomessa" (1953) kuningatar Herodiaasta ja "Mies hevosena" -elokuvassa (1970) intiaaninaista. Anderson piti kuitenkin teatteria uransa keskeisempänä näyttämönä ja elokuvarooleja vain keinona rahoittaa teatteriuraansa.


title: Judith Anderson

text: Näyttelijä-manageri Maurice Evansin kanssa Anderson teki yhteistyötä muun muassa "Macbethissä" vuonna 1941 sekä kahdessa televisiotuotannossa 1954 ja 1960. Runoilija Robinson Jeffers oli kuitenkin Andersonin tärkein kumppani. Jeffers kirjoitti Andersonille version Euripideen "Medeiasta". Andersonin raivoisa suoritus Medeiana, joka lähtee kostamaan uskottomalle miehelleen Iasonille, keräsi runsaasti huomiota. Teatterikriitikko Brooks Atkinson kirjoitti The New York Timesiin, että rooli oli teatterihistorian merkkipaaluja. Anderson palkittiin näytelmästä parhaan naispääosan Tony-palkinnolla.


title: Judith Anderson

text: Andersonin televisioura liittyi erityisesti ohjaaja-tuottaja George Schaeferin antologiasarjaan "Hallmark Hall of Fame". Hänelle myönnettiin Emmy-palkinto vuosina 1955 ja 1961 tuotetuista "Macbeth"-televisioelokuvista.


title: Judith Anderson

text: Anderson palasi vuonna 1982 Medeian rooliin näyttämöllä. Hän sai suorituksestaan Tony-ehdokkuuden. 1980-luvulla Anderson näytteli myös elokuvassa "" ja television saippuasarjassa "Santa Barbara".


title: Judith Anderson

text: Anderson omisti elämänsä pääasiassa uralleen, mutta hän oli kahdesti naimisissa. Kumpikin liitoista oli lyhyt. Hän oli vuosina 1937–1939 naimisissa englanninkielen professorin Benjamin Lehmanin kanssa ja 1946–1951 tuottaja Luther Greenen kanssa.


title: Pyratsiini

text: Pyratsiini (CHN) on aromaattinen heterosyklinen yhdiste.


title: Pyratsiini

text: Huoneenlämpötilassa pyratsiini on väritöntä kiteistä tai vahamaista kiteistä ainetta. Yhdiste liukenee veteen ja moniin orgaanisiin liuottimiin, kuten etanoliin, asetoniin ja dietyylieetteriin. Yhdisteellä on voimakas pyridiinin hajua muistuttava haju. Pyratsiini on heikko emäs. Pyratsiini reagoi helposti nukleofiilisella aromaattisella substituutiolla. Elektrofiilisella aromaattisella substituutiolla se ei sen sijaan reagoi. Tämä käyttäytyminen on tyypillistä typpeä sisältäville aromaattisille heterosyklisille yhdisteille.


title: Pyratsiini

text: Pyratsiiniä voidaan valmistaa piperatsiinista katalyyttisesti.


title: Manuel Ganahl

text:
Manuel Ganahl (s. 12. heinäkuuta 1990 Bludenz, Itävalta) on itävaltalainen jääkiekkoilija, joka pelaa SM-liigajoukkue Rauman Lukossa. Hän on pelipaikaltaan oikea laitahyökkääjä. l
Lukon urheilutoimenjohtaja Kalle Sahlstedin mukaan Ganahl on erittäin hyvä kahden suunnan hyökkääjä, joka on tilannevahva ja nopeajalkainen.


title: Manuel Ganahl

text: Ganahl on EHC Montafonin kasvatti. Hän siirtyi juniorina sittemmin EC Dornbirniin, jonka U17- ja A-nuoria Ganahl edusti Sveitsin juniorisarjoissa kausina 2005–2006 ja 2006–2007. Jälkimmäisellä kaudella hän pelasi myös sveitsiläisen SC Rheintalin A-nuorissa. Kaudella 2007–2008 Ganahl debytoi Dornbirnin miesten joukkueessa Itävallan toiseksi korkeimmalla sarjatasolla Nationalligassa. Hän voitti kauden päätteeksi sarjan mestaruuden. Ganahl pelasi myös ison osan kaudestaan Dornbirnin ja EHC Lustenaun A-nuorten yhdistelmäjoukkueessa. Myös kaudella 2008–2009 hän eteni Dornbirnin kanssa Nationalligan finaaleihin, mutta mestaruuden vei kuitenkin EHC Lustenau otteluvoitoin 3–1.


title: Manuel Ganahl

text: Kaudeksi 2009–2010 Ganahl siirtyi Erste Bank Eishockey Ligan Graz 99ersiin, jossa tulokaskausi toi 30 runkosarja- ja kuudessa playoff-ottelussa kaksi syöttöpistettä. Hän pelasi myös yhdeksän ottelua seuran kakkosjoukkueessa Slohokej Ligassa. Kaudella 2010–2011 Ganahl teki EBEL:n runkosarjassa tehot 4+7=11. Hän vahvisti Grazin kakkosjoukkuetta sekä Slohokej'ssa että Itävallan kolmanneksi korkeimmalla sarjatasolla Oberligassa, joista jälkimmäisessä sarjassa Ganahl voitti mestaruuden. Loppukaudella 2011–2012 hän pelasi lainalla Nationalligan Kapfenberger SV:ssä.


title: Manuel Ganahl

text: Ganahl oli kaudella 2013–2014 Graz 99ersin EBEL-joukkueen toiseksi paras pistemies Olivier Latendressen jälkeen tehoilla 17+22=39. Kaudella 2014–2015 hän voitti joukkueen sisäisen pistepörssin tehoilla 18+20=38. Kaudeksi 2015–2016 Ganahl siirtyi kaksivuotisella sopimuksella Klagenfurter AC:n riveihin. Kaudella 2016–2017 hän teki EBEL:n yhden kauden piste-ennätyksensä tehoilla 16+32=48, joilla Ganahl oli joukkueen paras syöttäjä ja toiseksi paras pistemies Jamie Lundmarkin jälkeen. Helmikuussa 2017 hän teki Klagenfurtin kanssa kaksivuotisen jatkosopimuksen.


title: Manuel Ganahl

text: Kaudella 2017–2018 Ganahl oli tehoilla 13+23=36 joukkueen paras syöttäjä ja hän jakoi Klagenfurtin sisäisen pistepörssin voiton Johannes Bischofbergerin ja Thomas Kochin kanssa. Pudotuspeleissä Ganahl oli joukkueen paras pistemies ja maalintekijä tehoilla 3+2=5 ja hän voitti Klagenfurtin sisäisen tehotilaston lukemalla +5. "Radio Kärntenin" kuuntelijat äänestivät Ganahlin kauden päätteeksi Kärntenin läänin vuoden jääkiekon supertähdeksi. Voittaja valitaan läänin kahden joukkueen, Klagenfurter AC:n ja Villacher SV:n pelaajista.


title: Manuel Ganahl

text: Kaudeksi 2018–2019 Ganahl käytti mahdollisuutensa siirtyä ulkomaille ja hän siirtyi 1+1-vuotisella sopimuksella SM-liigajoukkue Pelicansiin. Ganahlille ei kuitenkaan löytynyt joukkueesta sopivaa roolia ja hän teki 12 ottelussa vain yhden syöttöpisteen, kunnes Pelicans purki Ganahlin sopimuksen yhteisymmärryksessä marraskuussa 2018. Jo samana päivänä hän siirtyi kuitenkin jatkamaan SM-liigauraansa loppukauden kattavalla ja yhden optiovuoden sisältävällä sopimuksella Rauman Lukkoon.


title: Manuel Ganahl

text: Ganahl edusti Itävaltaa MM-kilpailuissa vuosina 2015 ja 2018, joista jälkimmäisessä turnauksessa hän toimi joukkueensa varakapteenina. Ganahl pelasi myös IA-divisioonan MM-kilpaluissa vuosina 2016 ja 2017, joista jälkimmäinen turnaus päättyi kultaan sekä sarjanousuun A-sarjaan. Yhteensä hän on pelannut 74 A-maaottelua tehopistein 13+15=28. Ganahl teki A-maajoukkuedebyyttinsä Euro Hockey Challengessa 31. maaliskuuta 2011 Rosenheimissa Saksaa vastaan.


title: Manuel Ganahl

text: Ganahl pelasi myös alle 18-vuotiaiden I-divisioonan MM-kilpailuissa vuonna 2008, jolloin hän voitti B-lohkon pronssia. Ganahl oli tehoilla 3+1=4 Itävallan paras pistemies ja hän jakoi joukkueen sisäisen maalipörssin voiton Patrick Maierin kanssa.


title: Life on a Leaf

text: Life on a Leaf on kuvataiteilija Jan-Erik Anderssonin suunnittelema taidetalo Turun Hirvensalossa. Ylhäältä päin katsottuna talo näyttää puunlehdeltä. Talo toimii Anderssonin perheen asuintalona ja valmistui vuonna 2009 osana Kuvataideakatemian tohtorityötä. Suunnittelu on toteutettu yhdessä arkkitehti Erkki Pitkärannan kanssa.


title: Life on a Leaf

text: Andersson on pyrkinyt rikkomaan perinteistä suunnittelua, talon kaikki yksityiskohdat on tarkkaan suunniteltu jokaista viivaa myöten. Materiaaleina on pyritty käyttämään paljon kierrätysmateriaaleja. Talo on värikäs ja sen sisällä on useita Anderssonin ulkomaalaisten taiteilijaystävien teoksia. Kylpyhuone on koko perheen yhteinen taidonnäyte. Mosaiikkilaatoista on rakennettu mm. lintu, laiva ja merihirviö. 150 neliömetrin talon hinnaksi tuli n. 500 000 euroa.


title: Volkswagen T-Cross

text: Volkswagen T-Cross on Volkswagenin tuleva pieni crossover-tyyppinen automalli, joka perustuu tekniikaltaan Volkswagen Poloon. Se tulee markkinoille vuoden 2019 alussa.


title: Volkswagen T-Cross

text: Moottorivalikoimassa ovat kolmisylinterinen 1,0-litrainen (95/115 hv) bensiinimoottori ja 1,6-litrainen dieselmoottori. Voimansiirtona on kuusivaihteinen manuaalivaihteisto tai seitsemänportainen DSG-kaksoiskytkinvaihteisto. Kaikki mallit ovat etuvetoisia.


title: Luettelo naismiljardööreistä

text: Tämä luettelo sisältää naisia, joiden omaisuuden arvoksi on laskettu yli miljardi dollaria.


title: Volkswagen Passat (B7)

text: Volkswagen Passat B7 on Volkswagenin Passat-mallin viidennestä sukupolvesta uudistettu versio, jota valmistettiin vuosina 2010–2014. Se ei ole täysin uusi malli, vaan perustuu edelleen samalle pohjalevylle kuin edeltäjänsä, vaikka autoa onkin päällisin puolin uudistettu. Kiinassa sitä myytiin sedan-korisena Volkswagen Magotan -nimisenä, farmaria Volkswagen Variantina ilman Passat-nimeä. Pohjois-Amerikan markkinoilla tätä Passat-mallia ei myyty, vaan siellä markkinoille tuli eurooppalaisesta eroava versio (Passat NMS).


title: Volkswagen Passat (B7)

text: Uudistunut Passat esiteltiin Pariisin autonäyttelyssä syksyllä 2010. Tokion autonäyttelyssä joulukuussa 2011 esiteltiin lisäksi Passat Alltrack, joka on farmarimallin maastokelpoisempi versio 30 millimetriä korotetulla maavaralla ja koria suojaavilla muoviosilla.


title: Volkswagen Passat (B7)

text: Vuoden 2010 Euro NCAP -kolaritestistä Passat sai tulokseksi täydet viisi tähteä.


title: Volkswagen Passat (B7)

text: Bensiinimoottorit olivat aluksi 1,4 TSI (122/150 hv), 1,8 TSI (160 hv), 2,0 TSI (211 hv) ja 3,6 FSI VR6 (300 hv). Dieselmoottorit olivat yhteispaineruiskutteiset 1,6 TDI (105 hv) ja 2,0 TDI (140/170 hv). Suurempitehoinen 1,4 TSI käyttää polttoaineenaan maakaasua.


title: Volkswagen Passat (B7)

text: Moottorivalikoimaa uudistettiin vuoden 2012 loppupuolella, jolloin 1,8 TSI:n korvasi 160-hevosvoimainen versio 1,4 TSI:stä. 170-hevosvoimaisen dieselmoottorin teho nousi 177 hevosvoimaan.


title: Suomalaiset kirjallisuuspalkinnot

text: Suomalaiset kirjallisuuspalkinnot ovat yleisiä jaettavia ja myönnettäviä palkintoja niin valtakunnallisesti, kuin myös alueellisestikin. Kirjallisuuspalkintoja pidetään Yleisen suomalaisen asiasanaston mukaan taidepalkintojen alakäsitteenä. Ne ovat sidonnaisia kulttuuriin ja kulttuuripolitiikkaan. Suomessa jaetaan tai on jaettu yli 70 eri kirjallisuusalan palkintoa. Vanhin suomessa jaettavista kirjallisuuden alan palkinnoista on Aleksis Kiven rahaston palkinto (vuodesta 1936), jonka antaa Suomalaisen Kirjallisuuden Seura.


title: Suomalaiset kirjallisuuspalkinnot

text: Suomen valtion kirjallisuustoimikunnan vuosittain myöntämä palkinto kirjailijoille ja kääntäjille, joka on jaettu vuodesta 1865 lähtien. Palkinto voidaan myöntää taiteenharjoittajalle tai kahden tai useamman taiteenharjoittajan muodostamalle työryhmälle tunnustuksena kolmen viimeksi kuluneen vuoden aikana valmistuneesta, kyseisen taiteen alan piiriin kuuluvasta ansiokkaasta työstä tai suorituksesta. Palkinto on suuruudeltaan n. 13 500 euroa.


title: Suomalaiset kirjallisuuspalkinnot

text: Finlandia-palkintoa on jaettu vuodesta 1984 lähtien ja vuonna 2016 palkintoa alettiin kutsua nimellä "kaunokirjallisuuden Finlandia-palkinto". Palkinto jaetaan vuosittain ja Suomen Kirjasäätiö asettaa kolmijäsenisen valintalautakunnan tehtävään. He nimeävät vähintään kolme ja enintään kuusi ehdokasta palkinnonsaajaksi, sekä henkilön, joka valitsee nimetyistä ehdokkaista lopullisen palkinnonsaajan. Palkinto on suuruudeltaan 30 000 euroa.


title: Suomalaiset kirjallisuuspalkinnot

text: Tampereen kaupunginvaltuuston perustamasta Väinö Linna -rahastosta jaetaan Tampereen kaupunginhallituksen päätöksen perusteella 10 000 euron arvoinen apuraha etupäässä kertomakirjallisuuden piiriin kuuluvien teosten kirjoittajille.


title: Suomalaiset kirjallisuuspalkinnot

text: Suomalaisen Kirjallisuuden Seuran elämäntyöpalkinto suomenkielisen kaunokirjallisuuden tukemiseksi, joka on jaettu vuodesta 1936 lähtien. Palkintosumma on tällä hetkellä 15 000 euroa.


title: Suomalaiset kirjallisuuspalkinnot

text: Palkinto, jonka jakaa Äidinkielen Opettajain Liitto. ÄOL kokoaa keväisin lukiolaisista ja ammattikoululaisista “valtakunnallisen lukijaverkon”, joka toimii eräänlaisena esiraatina. Esiraati tutustuu kevään ja kesän aikana viimeisen vuoden aikana ilmestyneisiin kotimaisiin kaunokirjallisiin teoksiin ja valitsee niistä viisi-seitsemän loppuraadin arvioitaviksi, joka puolestaan koostuu ahkerimmista raatilaisista. Loppuraati valitsee voittajan. Palkinto on jaettu vuodesta 1999 lähtien.


title: Suomalaiset kirjallisuuspalkinnot

text: Palkinto koskee esikoisteosta ja sen jakaa palkintoraati, joka ottaa huomioon kaikki suomenkieliset kaunokirjalliset esikoisteokset, jotka ovat ilmestyneet edellisen vuoden marraskuun jälkeen, jolloin palkinto viimeksi myönnettiin. Palkinnon suuruus on 12 500 euroa.


title: Suomalaiset kirjallisuuspalkinnot

text: Jarkko Laine -palkinto on jaettu vuodesta 2011 lähtien ja se jaetaan haastavalle kaunokirjallisuusteokselle. Palkinnon suuruus on 10 000 euroa ja sen rahoittavat Haavikko-säätiö, Otava, Otavamedia, Turun kaupunki, Turun yliopisto ja WSOY. Palkintoa hallinnoi Jarkko Laineen seura.


title: Suomalaiset kirjallisuuspalkinnot

text: Palkinto jaettiin ensimmäisen kerran vuonna 2015 ja se jaetaan vuosittain ansioituneelle suomalaiselle teokselle. Palkinto jaetaan noin viiden vuoden sisällä ilmestyneelle kirjalle. HelMet-kirjallisuuspalkinnolla halutaan nostaa esille tulevaisuuden klassikoita ja muistuttaa, että laatukirjallisuus kestää vuodesta toiseen.


title: Suomalaiset kirjallisuuspalkinnot

text: Palkinto jaettiin ensimmäisen kerran vuonna 2013 ja se on vientikirjallisuuden palkinto, jonka tavoite on löytää edellisenä vuonna Suomessa ilmestynyt kaunokirjallinen teos, jolla on parhaat mahdollisuudet menestyä ulkomailla. Palkinnon ovat perustaneet Suomen toiseksi suurin päivälehti Aamulehti sekä Tampereella sijaitseva laatukirjakauppa ja kulttuurikeskus Tulenkantajat. Palkinnon suuruus on 5000 euroa.


title: Suomalaiset kirjallisuuspalkinnot

text: WSOY:n kirjallisuussäätiön tunnustuspalkinto ansioituneelle suomalaisen kansalliskirjallisuuden ja lukuharrastuksen edistäjälle. Palkinto on jaettu vuodesta 1970 alkaen ja palkinnonsaajissa on laajasti eri alojen osaajia, kuten kauno-, tieto- ja oppikirjailijoita, toimittajia, kuvittajia ja kääntäjiä.


title: Suomalaiset kirjallisuuspalkinnot

text: Vuodesta 1968 jaettu palkinto, jonka nimi vaihtui vuonna 1985 Näytelmäkirjailijoiden valtionpalkinnosta Lea-palkinnoksi. Palkinnon jakaa Suomen Näytelmäkirjailijaliitto ja se myönnetään parhaalle näytelmätekstille. Palkinnon arvo on 5000 euroa.


title: Suomalaiset kirjallisuuspalkinnot

text: Vuoden johtolanka -palkinnon jakaa Suomen dekkariseura ry. Se myönnetään aina edellisvuoden merkittävimmälle dekkariteokselle. Kirjallisuuden lisäksi se voidaan siis myöntää myös esimerkiksi elokuvalle, televisiosarjalle, kuunnelmalle tai tutkielmalle. Tarkoitus on kiinnittää huomio suomalaiseen jännityskirjallisuuteen tai muuhun alan toimintaan. Vuoden johtolankaa on jaettu vuodesta 1985.


title: Suomalaiset kirjallisuuspalkinnot

text: Lapin kirjastojen yhdessä jakama palkinto, joka jaetaan joka toinen vuosi ansioituneelle lappi-aiheiselle kotimaiselle ja suomenkieliselle kaunokirjalliselle teokselle. Se on jaettu tähän mennessä vain kerran (8.2.2017). Voittajaksi selviytyi Kerttu Vuolabin teos ´Valon airut´. Palkinnon suuruus on 2000 euroa. Lisäksi valitaan ´Yleisön suosikki´- palkinto, 500 euroa.


title: Suomalaiset kirjallisuuspalkinnot

text: Palkinto jonka jakaa Tampereen yliopiston kirjallisuudenopiskelijoiden Teema ry ainejärjestö. Se on suomen painavin kirjallisuuspalkinto - 6kg. Ehdokkaiden valintaprosessia otetaan huomioon mahdollisimman monet ja monen kokoiset kirjakustantamot. Palkinnon tarkoitus on tuoda esiin ansiokkaita teoksia, jotka ovat raadin mielestä jääneet mediassa liian vähälle huomiolle.


title: Suomalaiset kirjallisuuspalkinnot

text: Jaetaan Suomen kirjailijaliiton toimesta nuorelle kirjailijalle. Vuonna 2008 sen arvo oli 8000 euroa, jolloin sen voitti Sofi Oksanen. Aiempia palkinnon saajia on kolme, joista ensimmäistä - Antti Tuuria (1979) oli valitsemassa itse Mika Waltari.


title: Suomalaiset kirjallisuuspalkinnot

text: Lasten- ja nuortenkirjallisuuden Finlandia-palkintoa on jaettu vuodesta 1997. Palkinto tunnettiin nimellä Finlandia Junior -palkinto vuoteen 2016 saakka. Suomen kirjasäätiö jakaa palkinnon vuosittain ansioituneelle suomalaiselle lasten- tai nuortenkirjalle ja se on suuruudeltaan 30 000 euroa. Palkinnon saajan valitsee Suomen kirjasäätiön kokoama kolmijäseninen valintalautakunta, joka nimeää 3-6 ehdokasta sekä henkilön, joka valitsee ehdokkaista lopullisen voittajan.


title: Suomalaiset kirjallisuuspalkinnot

text: Lasten LukuVarkaus -palkinto jaetaan vuosittain suomalaiselle tai suomenkieliselle edellisen vuoden alle 12 -vuotiaille suunnatulle lastenkirjalle. Palkintoa on jaettu vuodesta 2001 ja se on suuruudeltaan 3 500 euroa. Palkintoa jakaa Varkauden kaupunki sekä Stora Enso Oyj. 4-6 aikuisen esiraati valitsee 6-10 ehdokaskirjaa, joista varsinaisen palkinnon saajan valitsee kuusijäseninen 7-12 -vuotiaista lapsista koostuva raati. Voittaja julkistetaan kesäkuussa järjestettävän Vekara-Varkaus Festivaaliviikon yhteydessä.


title: Suomalaiset kirjallisuuspalkinnot

text: Kaarina Helakisa -palkintoa on jaettu vuosittain vuodesta 1999 lähtien ja sen suuruus on 15 000 euroa. Palkinto on tunnustus merkittävästä kirjallisesta saavutuksesta lasten- ja nuortenkirjallisuudessa. Otavan kirjasäätiö jakaa palkintoa ansioituneelle lastenkirjailijalle tai kuvittajalle. Otava toimi Kaarina Helakisan kustantajana.


title: Suomalaiset kirjallisuuspalkinnot

text: Laivakello-palkinnon (tunnetaan myös nimellä Pertsa ja Kilu -palkinto) perustivat Väinö Riikkilä -seura ja Pekkas-Akatemia vuonna 1996, ja se jaetaan vuosittain nuortenkirjailijalle tunnustuksena ansioituneesta urasta tai yksittäisestä teoksesta. Palkinnon jakaa vuorovuosin joko Pekkas-Akatemia, Väinö Riikkilä -seura tai Pertsa ja Kilu -päivien järjestäjän valitsema toimikunta. Palkinto myös jaetaan kesäkuussa Pertsa ja Kilu -päivien yhteydessä. Palkinto on messinkinen laivakello.


title: Suomalaiset kirjallisuuspalkinnot

text: Onnimanni-palkinto on Lastenkirjainstituutin vuodesta 1993 jakama palkinto, joka myönnetään vuosittain tai vähintään joka kolmas vuosi lasten- ja nuortenkirjallisuuden asemaa tai merkitystä edistäneestä teosta tai toiminnasta. Kirjailijan, kuvittajan tai kääntäjän työstä palkintoa ei myönnetä. Palkinto on Marjatta Kurenniemen "Oli ennen Onnimanni" -kirja sekä kolme raha-arpaa. Palkinto on perinteisesti jaettu Sadun päivänä (18.10) tai sen läheisyydessä.


title: Suomalaiset kirjallisuuspalkinnot

text: Pääskynen-palkintoa jakaa Suomen Nuorisokirjailijat ry joka toinen tai kolmas vuosi henkilölle, joka on ansioituneesti edistänyt lastenkirjallisuuden tunnettavuutta tai tutkimusta. Vuodesta 1981 alkaen jaettu palkinto voidaan myöntää yksittäiselle henkilölle tai yhteisölle.


title: Suomalaiset kirjallisuuspalkinnot

text: Suomen tietokirjailijat ry:n vuodesta 1999 jakama Tietopöllö-palkinto myönnetään tietokirjailijalle tai -ryhmälle, joka on julkaissut menestyksekkäästi lapsille ja nuorille suunnattuja tietokirjoja tai yksittäiselle, ajankohtaiselle oppi- tai tietoteokselle tai tietoteossarjalle. Kopioston keräämillä tekijänoikeuskorvauksilla rahoitetun palkinnon suuruus on 8 000 euroa.


title: Suomalaiset kirjallisuuspalkinnot

text: Rudolf Koivun elämäntyön kunniaksi vuonna 1949 perustettu Rudolf Koivu -palkinto jaetaan joka toinen vuosi parhaasta lasten- tai nuortenkirjan kuvituksesta. Vuoteen 1983 saakka palkintoa jakoi Rudolf Koivu -säätiö, sen jälkeen vuoteen 1986 saakka Grafia ry yhdessä Suomen Nuorisokirjailijat ry:n kanssa ja vuoteen 1996 Suomen kirjasäätiö, minkä jälkeen palkinto siirtyi takaisin Grafia ry:lle. Palkinnon suuruus on 10 000 euroa.


title: Suomalaiset kirjallisuuspalkinnot

text: Vuonna 1993 perustettu Suomen Kirjailijaliiton jakama Tirlittan-palkinto myönnetään uudistavasta, yllättävästä tai muuten merkittävästä lasten- ja nuortenkirjasta, tai vaihtoehtoisesti kirjailijan koko tuotannosta. Palkinto jaetaan Turun kirjamessuilla vähintään joka toinen vuosi. Palkinnon suuruus on 10 000 euroa.


title: Suomalaiset kirjallisuuspalkinnot

text: Topelius-palkinto on Suomen Nuorisokirjailijat ry:n vuonna 1946 perustama kirjallisuuspalkinto, joka myönnetään vuosittain korkeatasoisesta nuortenkirjasta. Kopioston tekijänoikeuskorvauksilla rahoitetun palkinnon suuruus oli 2018 euroa vuonna 2018.


title: Suomalaiset kirjallisuuspalkinnot

text: Anni Swan -mitalin myöntää IBBY Finland (ent. Suomen nuortenkirjaneuvosto) joka kolmas vuosi taiteellisesti korkeatasoiselle suomen- tai ruotsinkieliselle lasten- tai nuortenkirjalle. Palkinnon voi saada myös kirjapari, trilogia tai kahden kirjoittajan yhteisteos. Ensimmäisen kerran akateemikko Wäinö Aaltosen suunnittelema hopeamitali jaettiin vuonna 1961.


title: Suomalaiset kirjallisuuspalkinnot

text: Arvid Lydecken -palkinto on Suomen Nuorisokirjailijat ry:n jakama ja sen perustajajäsenen nimeä kantava lastenkirjapalkinto, joka jaettiin ensimmäisen kerran vuonna 1969. Palkinto myönnetään vuosittain tunnustuksena korkeatasoisesta suomen- tai ruotsinkielisestä lastenkirjasta. Vuoteen 2007 saakka palkintoa rahoitti Lasten Parhaat Kirjat -kerho ja nykyään Kopiosto keräämillään tekijänoikeuskorvauksilla. Palkinnon summa vuonna 2018 oli 2018 euroa.


title: Suomalaiset kirjallisuuspalkinnot

text: Anni Polva -palkintoa on jakanut Lounais-Suomen kirjailijat ry vuodesta 2007. Palkinto myönnetään joka toinen vuosi korkealaatuiselle lasten tai nuorten sarjakirjalle. Tunnustukseen ei liity rahapalkintoa, vaan sillä halutaan nostaa sarjakirjojen arvostusta. Kuitenkin vuonna 2015 Anni Polvan satavuotissyntymäpäivän kunniaksi tunnustuksen yhteydessä jaettiin myös 1 000 euron palkintoraha.


title: Suomalaiset kirjallisuuspalkinnot

text: Adventure-palkinto tunnettiin vuosina 2005-2009 nimellä Aapiskukko. Tunnustus myönnetään lasten- ja nuortenkirjallisuuden kuvittajalle ja se jaetaan kahden vuoden välein Raumalla järjestettävien Pertsa ja Kilu -päivien yhteydessä. Palkinnon jakaa Väinö Riikkilä -seura ry.


title: Suomalaiset kirjallisuuspalkinnot

text: Kirjava Kettu jaetaan Kaarinan kaupunginkirjaston toimesta varsinaissuomalaisen kirjailijan lasten- tai nuortenkirjalle. Palkinnon voittajan valitsee kaarinalaiset lapset ja nuoret äänestyksellä, joka järjestetään kouluissa ja kirjastossa. Voittaja palkitaan Kirjava Kettu -patsaalla. Palkinnon tavoitteena on paikallisten lasten- ja nuortenkirjailijoiden tunnetuksi tekeminen.


title: Suomalaiset kirjallisuuspalkinnot

text: Eino Leinon palkintoa on jaettu vuodesta 1956 lähtien. Sen voi voittaa yksi kirjailija vain kerran. Kriteerinä sen saamiseen on arvokkaana pidetty teos tai julkaisutoiminta, yhdeltä kirjailijalta. Suomen kirjasäätiön lahjoittama palkintoraha on arvoltaan 5200 euroa.


title: Suomalaiset kirjallisuuspalkinnot

text: Runeberg-palkinto on suomalainen kirjallisuuspalkinto, joka myönnetään vuosittain Johan Ludvig Runebergin syntymäpäivänä 5. helmikuuta. Ehdokkaat valitsee valintalautakunta ja palkitun valitsee palkintolautakunta, koostuen Porvoon kaupungin, Uusimaa -sanomalehden, Suomen Kirjailijaliiton, Suomen Arvostelijainliiton ja Finlands Svensk författareföreningin henkilöstöstä. Palkintoa on jaettu vuodesta 1987.


title: Suomalaiset kirjallisuuspalkinnot

text: Suomen Kirjailijaliitto on jakanut Eeva-Liisa Manner -runopalkintoa vuodesta 1997 lähtien, noin viiden vuoden välein. Se on nimetty kirjailija Eeva-Liisa Mannerin mukaan. Arvoltaan se oli vuonna 2011, 10 000 euroa.


title: Suomalaiset kirjallisuuspalkinnot

text: Jaettuna nykyisin kolmen vuoden välein, runopalkinto on yhdistelmä kahta aikaisempaa palkintoa: Pentti Papinahon suunnittelemaa Korpirastas-reliefiä runoilijalle, sekä alkuperäistä Keuruun kaupungin jakamaa Einari Vuorela -palkintoa. Korpirastas-reliefin myöntämisessä tuotannon luontokuvauksilla oli merkittävä osuus.


title: Suomalaiset kirjallisuuspalkinnot

text: Yleisradion vuosittain jakama runokirjallisuuspalkinto. Myönnetään aina 13. toukokuuta, Kukan päivänä. Tanssiva karhu on arvoltaan 3500 euroa.


title: Suomalaiset kirjallisuuspalkinnot

text: Nihil Interit palkitsee vuosittain parhaan runokokoelman, sekä mielenkiintoisimman runousteon. Nihil Interitin verkkosivuilla voi ehdottaa raadille hyviä runoteoksia tai tekoja, jotka ansaitsisi näkyvyyttä. Palkinto jaettiin ensimmäisen kerran vuonna 2013.


title: Suomalaiset kirjallisuuspalkinnot

text: Palkinto myönnetään runoilijalle ansioituneesta elämäntyöstä ja valinnassa kiinnitetään huomiota runouteen, jonka arvoa katsotaan ajan parantavan. Palkintorahan suuruus on 6000 euroa ja se jaettiin ensimmäisen kerran vuonna 2004. Palkinnon takana ovat mm. Nokian kaupunki, Nokian panimo ja nokialainen kulttuuriyhdistys ´Nokialla kulttuuria kaikille´. Ensimmäisen P. Mustapää -palkinnon voitti Mirkka Rekola.


title: Suomalaiset kirjallisuuspalkinnot

text: Runo-Kaarina on vuosittainen runokokoelmakilpailu, joka on tarkoitettu esikoisrunoilijoille. Kilpailuaika on Runebergin päivästä (5.2) elokuun alkupuolelle. Se on tarkoitettu suomenkielisille runoille, joiden aiheet ovat kuitenkin vapaat. Kaarinan kaupunki julkaisee ja kustantaa teoksen Turun kirjamessuilla. Palkintoa on jaettu vuodesta 1994. Kilpailun suojelijana toimii presidentti Sauli Niinistön puoliso, runoilija Jenni Haukio - joka voitti palkinnon vuonna 1999.


title: Suomalaiset kirjallisuuspalkinnot

text: Suomen sarjakuvaseura ry:n jakama palkinto, jota on jaettu vuodesta 1972 lähtien. Palkinto jaetaan suomalaisella sarjakuvatekijälle ja sen on sanottu olevan alan arvokkain palkinto. Nimensä ja muotonsa palkinto on saanut sarjakuvahahmo Pekka Puupään hatun mukaan.


title: Suomalaiset kirjallisuuspalkinnot

text: Tampere Kuplii ry:n perustama palkinto, joka myönnetään vuosittain ansiokkaasti tehdystä sarjakuvateoksesta yksin tai yhdessä toisen osapuolen kanssa. Palkintosumma on 5000 euroa. Tunnustuspalkinto myönnetään vuosittain keväällä Tampere Kuplii -sarjakuvafestivaalilla.


title: Suomalaiset kirjallisuuspalkinnot

text: Suomen valtion Taiteen edistämiskeskuksen myöntämä palkinto. Palkinto on jaettu ensimmäisen kerran vuonna 2014 ja sen suuruus on vaihdellut 13 500 eurosta - 15 000 euroon.


title: Suomalaiset kirjallisuuspalkinnot

text: Atorox-palkintoa jakaa Turun Science Fiction Seura ry ja se on Suomen vanhin tieteiskirjallisuuspalkinto. Palkinto on myönnetty vuodesta


title: Suomalaiset kirjallisuuspalkinnot

text: 1983 lähtien vuosittain yleisöäänestyksellä valitulle edellisen vuoden parhaalle suomen- tai ruotsinkieliselle scifi- tai fantasianovellille. Palkinto on nimetty Aarne Haapakosken eli nimimerkki Outsiderin luoman robottihahmon mukaan. Voittajalle luovutetaan savesta poltettu Atorox-robotin pää.


title: Suomalaiset kirjallisuuspalkinnot

text: Vuodesta 2001 lähtien jaetun Kuvastaja-palkinnon myöntää Suomen Tolkien-seura Kontu ry menneen vuoden parhaalle suomalaiselle fantasiakirjalle. Palkinto jaetaan Helsingin kirjamessuilla. Palkintopystin tekijä on ajoittain vaihtunut: Markus Pitkänen vuosina 2001-2006 ja 2008-2012, Kati Ahtiainen vuosina 2007 ja 2013-2014, Parasolla Crafts vuosina 2016-2017.


title: Suomalaiset kirjallisuuspalkinnot

text: Tähtivaeltaja-lehteä julkaiseva Helsingin Science Fiction Seura myöntää Tähtifantasia-palkinnon vuosittain parhaalle käännösfantasiakirjalle. Palkinto perustettiin vuonna 2007 ja sen tavoitteena on nostaa fantasiakirjallisuuden profiilia. Palkinnon asiantuntijaraatiin ovat vuodesta 2008 lähtien kuuluneet Jukka Halme, Aleksi Kuutio, Anne Leinonen ja Osmo Määttä.


title: Suomalaiset kirjallisuuspalkinnot

text: Tähtivaeltaja-palkintoa on jaettu vuodesta 1986 lähtien ja sen jakaa Helsingin Science Fiction Seura vuosittain parhaalle suomenkieliselle tai suomeksi käännetylle science fiction -kirjalle. Vuodesta 2005 lähtien asiantuntijaraati on julkistanut ensin viisi palkintoehdokasta ja myöhemmin niistä valitun voittajan.


title: Suomalaiset kirjallisuuspalkinnot

text: Tieto-Finlandia-palkinto on tunnustus ansiokkaalle suomalaiselle yleistajuiselle tietokirjalle, joka edistää merkittävästi lukijoiden kiinnostusta kerronnaltaan taidokkaaseen tietokirjallisuuteen. Palkinnon suuruus on 30 000 euroa. Sen jakaa Suomen Kirjasäätiö. Palkinnonjaossa ovat mukana kolmijäseninen valintalautakunta, jonka tehtävänä on nimetä ehdokkaat palkinnonsaajaksi, sekä henkilö, joka valitsee nimetyistä ehdokkaista lopullisen palkinnonsaajan. Pelkästään tietokirjoille jaettavaa Finlandia-palkintoa on jaettu vuodesta 1989 lähtien. Sitä ennen viiden vuoden ajan tietokirjat kilpailivat samasta Finlandia-palkinnosta kuin kaunokirjatkin.


title: Suomalaiset kirjallisuuspalkinnot

text: Vuoden urheilukirja on palkinto vuoden parhaalle kotimaiselle urheiluaiheiselle teokselle. Palkinnon myöntää Suomen Urheilumuseosäätiö. Valinnan tekee säätiön asettama raati. Lopulliset ehdokkaat julkistetaan joulukuussa ja palkinto jaetaan tammi-helmikuussa. Palkintoa on jaettu vuodesta 1980 lähtien.


title: Suomalaiset kirjallisuuspalkinnot

text: Vuoden tiedekirja on Tieteellisten seurain valtuuskunnan ja Suomen tiedekustantajien liiton vuosittain jakama palkinto, jonka tarkoituksena on nostaa esille ansiokasta, mutta vähälle huomiolle jäävää tutkimuskirjallisuutta. Alkuvuosina palkinto jaettiin useamman teoksen kesken, mutta nykyisin valitaan yksi teos. Lisäksi on mahdollista jakaa kaksi kunniamainintaa (2500 euroa). Palkinnon suuruus on 10 000 euroa. Palkintoa on jaettu vuodesta 1989 lähtien.


title: Suomalaiset kirjallisuuspalkinnot

text: Kanava-palkinto on tunnustuspalkinto tietokirjoille, jonka jakavat yhteiskunnallinen aikakauslehti Kanava ja Otavan Kirjasäätiö. Palkinto myönnetään vuoden parhaalle suomalaiselle politiikan, yhteiskunnan, talouden, historian tai kulttuurin alan tietokirjalle. Se jaetaan vuosittain, ja sen arvo on 10 000 euroa. Palkinto jaettiin ensimmäisen kerran syksyllä 2012.


title: Suomalaiset kirjallisuuspalkinnot

text: Vuoden historiateos on Historian Ystäväin Liiton vuodesta 1973 lähtien palkitsema teos, joka on “erittäin ansiokkaasti edistänyt historiallisen tietämyksen laajenemista ja syvenemistä suomalaisen yleisön keskuudessa”. Tämän vuoden helmikuussa palkittiin viime vuoden parhaaksi historiateokseksi Nils Erik Villstrandin ja Pertti Karosen toimittama Kulkemattomat polut - Mahdollinen Suomen historia.


title: Suomalaiset kirjallisuuspalkinnot

text: Vuoden luontokirja on WWF Suomen vuodesta 1978 lähtien jakama palkinto suomalaiskustanteiselle teokselle, jossa luonnon- ja ympäristönsuojelun sanoma on vahvasti esillä. Teoksen ei tarvitse käsitellä suomalaista luontoa, vaan myös ulkomaisista kohteista kertova teos voi tulla valituksi.


title: Suomalaiset kirjallisuuspalkinnot

text: Tietokirjailijapalkinto on Suomen tietokirjailijat ry:n vuosittain jakama palkinto. Se myönnetään usealle tietokirjailijalle tunnustuksena laajasta ja ansiokkaasta tietoteostuotannosta. Palkintojen suuruus on 8000 euroa ja ne rahoitetaan Kopioston keräämillä tekijänoikeuskorvauksilla. Palkintoja on jaettu vuodesta 2001 lähtien, jolloin palkinnon saivat FT Pekka Gronow ja professori Liisa Keltikangas-Järvinen.


title: Suomalaiset kirjallisuuspalkinnot

text: Oppikirjailijapalkinto on Suomen tietokirjailijat ry:n vuosittain jakama palkinto. Se myönnetään usealle tietokirjailijalle tunnustuksena laajasta ja ansiokkaasta oppiteostuotannosta. Palkinnot ovat suuruudeltaan 8000 euroa ja niitä rahoittavat Kopioston keräämät tekijänoikeuskorvaukset. Palkintoja on jaettu vuodesta 2001 lähtien, jolloin sen saivat Aine ja energia-kirjan työryhmä sekä Odysseia - matka filosofiaan-kirjan työryhmä.


title: Suomalaiset kirjallisuuspalkinnot

text: Tietokirjallisuuden edistämispalkinto myönnetään henkilölle, joka on edistänyt ansiokkaasti tietokirjallisuuden ja tietokirjailijoiden asemaa. Palkinnon suuruus on 6000 euroa, ja sen rahoittavat Kopioston keräämät tekijänoikeuskorvaukset. Edistämispalkinto on myönnetty kolmesti, vuosina 2010, 2015 ja 2017. Viime vuonna palkinnon sai Kauppalehden toimittaja Heikki Haapavaara.


title: Suomalaiset kirjallisuuspalkinnot

text: Warelius-palkinto on Suomen tietokirjailijat ry:n vuosittain jakama palkinto. Se myönnetään laajan ja korkealaatuisen tietoteostuotannon omaavalle kirjailijalle tai sellaiselle kirjailijalle, joka on vaikuttanut merkittävästi suomalaiseen tietokirjallisuuteen. Palkinto on nimetty Antero Wareliusin (1821-1904) mukaan. Palkintoa on jaettu vuodesta 1985 alkaen ja se on suuruudeltaan 12 000 euroa. Viime vuonna palkinnon saivat tietokirjailija Merete Mazzarella ja oppikirjailija Titta Putus-Hilasvuori.


title: Suomalaiset kirjallisuuspalkinnot

text: J. A. Hollon palkinto on Suomen kääntäjien ja tulkkien liiton vuosittain jakama palkinto tietokirjallisuuden suomentajille. Palkinto myönnetään edellisvuotena julkaistun vaativan tietokirjan korkeatasoisesta suomennoksesta tai pitkään jatkuneesta ansiokkaasta tietokirjallisuuden suomentamistyöstä. Palkinto on nimetty Juho August Hollon mukaan, ja se jaettiin ensimmäisen kerran vuonna 1991. Palkinto jaetaan samanaikaisesti Mikael Agricola-palkinnon kanssa ja sen suuruus on ollut vuodesta 2013 lähtien 10 000 euroa.


title: Suomalaiset kirjallisuuspalkinnot

text: Lauri Jäntin palkinto on Lauri Jäntin säätiön vuodesta 1985 lähtien vuosittain jakama palkinto yhdelle tai useammalle edellisenä vuonna ilmestyneen merkittävän tietokirjan tekijälle. Palkinnon suuruus on 15 000 euroa. Lisäksi jaetaan 5 000 euron suuruiset kunniamaininnat, 30 000 euron suuruinen kunniapalkinto elämäntyöstä tietokirjallisuuden alalla sekä vuodesta 2007 lähtien joka kolmas vuosi jaettu Tieto-Lauri-palkinto merkittävän lasten ja nuorten tietokirjan tekijälle.


title: Suomalaiset kirjallisuuspalkinnot

text: Palkinto on jaettu vuodesta 2013 alkaen ja se jaetaan ansioituneelle kuvittajalle. Palkinnon jakaa valtion visuaalisten taiteiden toimikunta ja palkinnon suuruus vuonna 2017 oli 14 000 euroa ja se maksettiin veikkauksen tuotoista.


title: Suomalaiset kirjallisuuspalkinnot

text: Vuonna 1969 ensimmäisen kerran jaettu palkinto, joka myönnetään vuosittain ansioituneelle kääntäjälle. Palkinnon jakaa valtion kirjallisuustoimikunta ja sen suuruus on tällä hetkellä 15 000 euroa.


title: Suomalaiset kirjallisuuspalkinnot

text: Yleisradion vuosittain jakama palkinto parhaalle käännöskokoelmalle. Palkinto jaetaan aina 13. toukokuuta eli Kukan päivänä. Palkinnon suuruus on 1750 euroa.


title: Suomalaiset kirjallisuuspalkinnot

text: Vuonna 1987 ensimmäisen kerran jaettu palkinto, jonka jakaa Tampereen kaupunginhallituksen asettama toimikunta. Palkinnon antamisessa noudatetaan osin samaa säännöstöä kuin Tampereen kaupungin kirjallisuuspalkinnossa.


title: Suomalaiset kirjallisuuspalkinnot

text: Palkinto on jaettu vuodesta 1975 lähtien ja sen jakaa Suomen opetus- ja kulttuuriministeriö. FILI:n neuvottelukunnan tekemän esityksen perusteella tehdään valinta valtion ulkomaisen kääntäjäpalkinnon saajasta. Palkinnon suuruus on 15 000 euroa.


title: Suomalaiset kirjallisuuspalkinnot

text: Kuvittajat ry:n jakamat palkinnot, jotka jaetaan joka toinen vuosi. Kieku- ja Kaiku-palkinnot on jaettu vuodesta 2005 lähtien ja Kukko-palkinto vuodesta 2007. Jokaisen palkinnon arvo on 5000 euroa. Kaiku-palkinto jaetaan kuvittajatulokkaalle, Kieku-palkinto elämäntyöstä ja Kukko-palkinto ansioituneelle oppi- ja tietokirjakuvittajalle.


title: Suomalaiset kirjallisuuspalkinnot

text: Ranskan toisen Suomen lähettilään mukaan nimetty kääntäjäpalkinto, joka jaettiin ensimmäisen kerran vuonna 2005. Palkinnon arvo on 4000 euroa. Palkinto jaetaan joka toinen vuosi ja aina 28. syyskuuta, joka on Maurice de Coppet'n kuolinpäivä. Palkinto pyrkii lisäämään kiinnostusta ranskalaiseen kirjallisuuteen.


title: Suomalaiset kirjallisuuspalkinnot

text: Suomen kääntäjien ja tulkkien liiton Agricolan päivänä jakama palkinto parhaasta kaunokirjallisesta käännöksestä. Palkinto on jaettu vuodesta 1958 asti ja voittaja saa kiertopalkintona Ben Renvallin pienoisveistoksen "Talonpoika", sekä kunniakirjan ja rahapalkinnon, jonka suuruus on 5050 euroa.


title: Volkswagen Scirocco (2008)

text: Volkswagen Scirocco on Volkswagenin vuosina 2008–2017 valmistama coupé-korinen automalli, joka lainaa nimensä vuosien 1974–1992 Volkswagen Sciroccolta. Se perustuu samalle A5-pohjalevylle kuin muun muassa Volkswagen Golf.


title: Volkswagen Scirocco (2008)

text: Sciroccon muotoilu perustuu Pariisin autonäyttelyssä syksyllä 2006 näytteillä olleeseen Volkswagen Iroc -konseptiautoon. Tuotantomalli esiteltiin keväällä 2008 Geneven autonäyttelyssä. Vuoden 2009 Euro NCAP -kolaritestistä Scirocco sai tulokseksi täydet viisi tähteä.


title: Volkswagen Scirocco (2008)

text: Bensiinimoottorit olivat aluksi 1,4 TSI (122/160 hv) ja 2,0 TSI (200 hv), dieselmoottorina oli 2,0 TDI (140 hv). Keväällä 2009 tuli dieselin 170-hevosvoimainen versio ja samana syksynä 2,0 TSI:n teho nousi 211 hevosvoimaan. Vuoden 2013 alussa suuritehoisemman dieselmoottorin teho nousi 177 hevosvoimaan.


title: Volkswagen Scirocco (2008)

text: Vuonna 2009 malliston huipulle esiteltiin Scirocco R, jossa on 265-hevosvoimainen turboahdettu 2,0 TSI -moottori.


title: Volkswagen Scirocco (2008)

text: Geneven autonäyttelyssä keväällä 2014 esiteltiin kasvojenkohotuksen kokenut Scirocco. Suuritehoisempi 1,4 TSI poistui valikoimasta ja jäljelle jääneen teho nousi 125 hevosvoimaan. 2,0 TSI:n tehovaihtoehdot olivat nyt 180 ja 220 hevosvoimaa, Scirocco R -mallissa 280 hevosvoimaa. Dieselmoottorien tehot nousivat 150 ja 184 hevosvoimaan.


title: Volkswagen Beetle (A5)

text: Volkswagen Beetle (Typ 5C) on Volkswagenin vuodesta 2011 lähtien valmistama alemman keskiluokan henkilöautomalli, joka korvasi Volkswagen New Beetlen. Se perustuu samalle A5-pohjalevylle kuin esimerkiksi Volkswagen Golf VI. Ranskassa mallin nimenä on Volkswagen Coccinelle, Italiassa Maggiolino ja Brasiliassa Fusca.


title: Volkswagen Beetle (A5)

text: Kangaskattoinen avomalli esiteltiin Los Angelesin autonäyttelyssä vuoden 2012 lopulla. Volkswagen päätti keväällä 2017 lopettaa coupé-korisen Beetlen tuonnin Saksaan, sillä siellä cabrioletin osuus myynnistä oli ollut lähes 75 prosenttia.


title: Volkswagen Beetle (A5)

text: Volkswagenin teknisen kehityksen johtaja Frank Welsch ilmoitti Geneven autonäyttelyssä keväällä 2018, ettei autosta ole tarkoitus esitellä enää uutta sukupolvea. Valmistus päättyy heinäkuussa 2019. Suomeen tuodaan vuonna 2018 ”Kupla Suomessa 68 vuotta” -teeman mukaisesti 68 kappaleen rajoitettu erikoiserä.


title: Volkswagen Beetle (A5)

text: Vuoden 2011 Euro NCAP -kolaritestistä Beetle sai tulokseksi täydet viisi tähteä.


title: Volkswagen Beetle (A5)

text: Bensiinimoottorit olivat aluksi 1,2 TSI (105 hv), 1,4 TSI (160 hv), 2,0 TSI (200 hv) sekä vain Pohjois-Amerikan markkinoilla viisisylinterinen 2,5-litrainen (170 hv). Ainoa dieselmoottori oli alkuvaiheessa 1,6 TDI (105 hv), vuoden 2012 alussa tuli myös 2,0 TDI (140 hv).


title: Volkswagen Beetle (A5)

text: Keväällä 2013 2,0 TSI:n teho nousi 210 hevosvoimaan, syksyllä 2014 edelleen 220 hevosvoimaan. Samaan aikaan 1,6 TDI:n korvasi 110-hevosvoimainen versio 2,0 TDI:stä, ja sen 140-hevosvoimaisen version teho nousi 150 hevosvoimaan. 1,4 TSI:n teho putosi 10 hevosvoimalla, kun moottorista poistettiin mekaaninen ahdin.


title: Volkswagen Beetle (A5)

text: Vuonna 2015 2,5-litrainen korvattiin samantehoisella, mutta paremmin vääntävällä ja vähemmän kuluttavalla 1,8 TSI -moottorilla.


title: Jean Coulthard

text: Jean Coulthard (10. helmikuuta 1908 Vancouver, Brittiläinen Kolumbia – 9. maaliskuuta 2000 Pohjois-Vancouver, Brittiläinen Kolumbia) oli kanadalainen säveltäjä. Hänen tyylinsä on usein romanttista ja impressionistista. Hän teki yli 350 sävellystä, joista tunnetuimpiin kuuluvat pianokonsertto vuodelta 1963 ja "Twelve Essays on a Cantabile Theme" (1972). Coulthard opetti Brittiläisen Kolumbian yliopistossa 26 vuoden ajan ja jatkoi sävellystyötään vielä tämän jälkeen; viimeisen sävellyksensä hän sai valmiiksi joitain kuukausia ennen kuin kuoli 92 vuoden iässä.


title: Jean Coulthard

text: Coulthard varttui musikaalisessa perheessä Vancouverin Shaughnessyssä. Hänen isänsä oli lääkäri ja äitinsä laulaja, musiikinopettaja Jean Blake Coulthard (o.s. Robinson). Coulthard aloitti säveltämisen kahdeksanvuotiaana äitinsä opastamana. Hän sai opetusta myös Jan Cherniavskylta pianonsoitossa ja Frederick Chubbilta musiikin teoriassa vuosina 1924–28. Tämän jälkeen hän opiskeli Vancouver Woman's Musical Clubin myöntämän stipendin turvin vuoteen 1929 Royal College of Musicissa, Lontoossa. Siellä hänen opettajinaan toimivat Kathleen Long, R. O. Morris ja Ralph Vaughan Williams. Coulthard opetti pianonsoittoa jo ennen Lontooseen lähtemistään ja jatkoi sitä palattuaan Vancouveriin yksityisesti ja yksityissä tyttökouluissa. Vuonna 1935 Coulthard meni naimisiin muotoilija Donald Adamsin kanssa, ja parin tytär Jane syntyi vuonna 1943.


title: Jean Coulthard

text: Varhaiset sävellyksensä Coulthard teki ensisijaisesti pianolle ja lauluäänelle. Näihin lukeutuvat "Cradle Song" (1927) ja "Threnody" (1935). Vuosina 1939–44 Coulthard opiskeli sävellystä Arthur Benjaminin johdolla ja sai tältä rohkaisua orkesterille säveltämiseen. Tältä kaudelta ovat peräisin teokset "Canadian Fantasy" (1940), "Excursion" (1940), "Ballade (A Winter's Tale)" (1940) ja "Song to the Sea" (1942), jotka vahvistivat säveltäjän mainetta Kanadassa. Vuosina 1944–45 ja 1949 Coulthard jatkoi sävellysopintojaan Bernard Wagenaarin johdolla. Tämän seurauksena hän alkoi säveltää muodoltaan laajempia teoksia muun muassa jousikvartetille ja sinfoniaorkesterille. Coulthard sai töistään arviointeja myös Arnold Schönbergiltä, Darius Milhaudilta, Béla Bartókilta ja Nadia Boulangerilta. 1960-luvulla tuotanto kehittyi aiempaa kompleksisempaan suuntaan. Monesti Coulthard haki inspiraatiota kirjallisista löydöistään. Monet sävellykset valmistuivat tilaustöinä. Coulthard sävelsi oopperan "The Return of the Native" (1979; kantaesitys konserttimuodossa 1993).


title: Jean Coulthard

text: Coulthard oli Kanadan ritarikunnan upseeri vuodesta 1978 ja Brittiläisen Kolumbian ritarikunnan jäsen vuodesta 1994.


title: Ruth Hussey

text: Ruth Carol Hussey (30. lokakuuta 1911 Providence, Rhode Island, Yhdysvallat – 19. huhtikuuta 2005 Newbury Park, Kalifornia, Yhdysvallat) oli yhdysvaltalainen näyttelijä, joka esiintyi erityisesti elokuvissa, mutta hänellä oli rooleja myös Broadwayllä ja televiosissa. Hän sai parhaan naissivuosan Oscar-ehdokkuuden elokuvasta "Skandaalihäät".


title: Ruth Hussey

text: Ruth Hussey syntyi vuonna 1911 Providencessa. Hänen isänsä George Hussey johti kulta- ja hopeasepänliikettä. George Hussey kuoli 34-vuotiaana espanjantautiin, kun Ruth oli vasta seitsemänvuotias.


title: Ruth Hussey

text: Hussey opiskeli Pembroke Collegessa, mistä hän sai filosofian tutkinnon, ja Michiganin yliopiston näyttämötaiteen laitoksella.


title: Ruth Hussey

text: Valmistuttuaan Hussey työskenteli Providencessa radion muotikommentaattorina, kunnes hän alkoi toimia mallina New Yorkissa, missä hänet valittiin Sidney Kingsleyn näytelmän "Dead End" kiertueseurueeseen. Metro-Goldwyn-Mayerin kykyjenetsijä huomasi Husseyn, kun "Dead End" oli Los Angelesissa. MGM palkkasi Husseyn vuonna 1937.


title: Ruth Hussey

text: Husseyn ensimmäinen elokuva oli "Suurkaupungin vallassa" (1937). Tuon jälkeen hän näytteli lähes 20 pikkuroolissa, kunnes hän alkoi vuonna 1940 saada myös keskeisempiä rooleja.


title: Ruth Hussey

text: Husseyn tunnetuin elokuva on vuonna 1940 ensi-iltansa saanut "Skandaalihäät", josta hän oli ehdokkaana parhaan naissivuosan Oscar-palkintoon. Ehdokkuuden myötä Husseylle alettiin tarjota myös monia pääosarooleja.


title: Ruth Hussey

text: Hussey näytteli "Skandaalihäiden" jälkeen Robert Taylorin vastanäyttelijänä elokuvassa "Paholaiskissat" (1940) ja kylmäkiskoista seurapiirivaimoa elokuvassa "H. M. Pulham, Esq.". Elokuvassa "Tennessee Johnson" (1942) Hussey oli presidentti Andrew Johnsonin vaimo Eliza. Tuon roolin jälkeen hän jätti MGM:n ja jatkoi uraansa freelancerina.


title: Ruth Hussey

text: Hussey näytteli vuonna 1944 yliluonnollisessa elokuvassa "Kutsumattomat vieraat" ja naispääosaa sotaelokuvassa "Marine Raiders". Hän sai sen jälkeen ensimmäisen Broadway-roolinsa Russel Crousen satiirista "State of the Union". Näytelmää esitettiin kahden vuoden ajan.


title: Ruth Hussey

text: Hussey oli urheilija Jordan Baker elokuvassa "Kohtalokasta valtaa" (1949), ja sen jälkeen hän palasi Broadwaylle komediaan "Goodbye, My Fancy". Hussey on myöntänyt olleensa ammatillisesti kunnianhimoton, joten hän antoi uransa hiipua 1950-luvun alussa. Hänen viimeinen merkittävä elokuvansa oli "Vaimoni vaatii minkkiturkin" (1953) ja viimeinen teatterielokuvansa komedia "Kommeluksia kerrakseen".


title: Ruth Hussey

text: Uransa viimeisinä vuosina Hussey näytteli myös televisiossa. Hän oli vierailevana näyttelijänä joissakin televisiosarjoissa ja näytteli televisioelokuvassa "My Darling Daughters’ Anniversary".


title: Ruth Hussey

text: Hussey oli naimisissa kykyjenetsijä C. Robert Longeneckerin kanssa. Longenecker sanotaan kertoneen "Paholaiskissat"-elokuvan nähtyään, että hän haluaisi mennä naimisiin pääosan esittäjän kanssa. Hussey ja Longenecker tapasivat yhteisen tuttavan kautta, ja he menivät naimisiin seitsemän viikkoa kestäneen seurustelun kanssa. Heille syntyi liitosta kolme lasta, ja he olivat naimisissa Longeneckerin kuolemaan asti 2002.


title: Ruth Hussey

text: Hussey kuoli vuonna 2005. Kuolinsyy oli hänen poikansa mukaan umpilisäkkeen poistoleikkauksen jälkeiset komplikaatiot.


title: Janata

text: Janata on intialainen poliittinen puolue, jonka perusti vuonna 1977 Jaya Prakash Narayan ja johon kuului paljon Indira Gandhin vastustajia. Puolueen muodosti vaaliliittouma, johon kuuluivat muun muassa Bharatiya Lok Dal, Bharatiya Jana Sangh, Swatantra-puolue, sosialistit ja Intian kongressipuolue.


title: Janata

text: Janatan ensimmäinen puoluejohtaja oli Chandra Shekhar.


title: Janata

text: Parlamenttivaaleissa 1977 vasta perustettu vaaliliittouma kilpaili nimellä Bharatiya Lok Dal. Se onnistui murtamaan Kongressipuolueen monopolin ja muodosti hallituksen, jonka pääministerinä oli Morarji Desai.


title: Janata

text: Puolue sulautui 1988 eräiden oppositiopuolueiden kanssa ja muodosti puolueen Janata Dal.


title: Volkswagen Passat (B8)

text: Volkswagen Passat B8 on Volkswagenin Passat-mallin kuudes sukupolvi, jota on valmistettu vuodesta 2014 lähtien. Se valittiin Vuoden Autoksi Euroopassa 2015. Kiinassa autoa myydään Volkswagen Magotan -nimisenä, ja se on eurooppalaista malliversiota pidempi.


title: Volkswagen Passat (B8)

text: Kuudennen sukupolven Passat esiteltiin Pariisin autonäyttelyssä syksyllä 2014, ja se perustuu Volkswagen Groupin modulaariselle MQB-pohjalevylle. Uuden perusrakenteensa ansiosta auto on edeltäjäänsä kevyempi.


title: Volkswagen Passat (B8)

text: Vuoden 2014 Euro NCAP -kolaritestistä Passat sai tulokseksi täydet viisi tähteä.


title: Volkswagen Passat (B8)

text: Ainoa bensiinimoottori oli tuotannon alkuvaiheessa 1,4 TSI (125/150 hv), jonka suurempitehoisen version yhteydessä on sylinterien lepuutustoiminto (ACT). Dieselmoottorit ovat 1,6 TDI (120 hv) ja 2,0 TDI (150/190/240 hv).


title: Volkswagen Passat (B8)

text: Keväällä 2015 tulivat bensiinimoottorit 1,8 TSI (180 hv) ja 2,0 TSI (220 hv), kesällä myös jälkimmäisen 280-hevosvoimainen versio. Vuoden lopulla markkinoille tuli plug-in-hybridimalli Passat GTE, jossa 1,4-litraisen bensiinimoottorin apuna on sähkömoottori. Yhdessä moottorit tuottavat 218 hevosvoiman tehon.


title: Volkswagen Passat (B8)

text: Geneven autonäyttelyssä keväällä 2015 esiteltiin maastokelposempi Passat Alltrack, jonka maavara on 27,5 millimetriä normaalia farmarimallia korkeampi ja korissa on suojaavia muoviosia.


title: Jean-Dominique Maraldi

text: Giovanni Domenico (Ranska: (Jean-Dominique) Maraldi (17. huhtikuuta 1709 – 14. marraskuuta 1788) oli italialainen tähtitieteilijä, Giacomo F. Maraldin veljenpoika. Hän löysi pallomaiset tähtijoukot M15 ja M2 vuonna 1746.


title: Tetrakosaani

text: Tetrakosaani eli n-tetrakosaani (CH) on 24-hiilinen suoraketjuinen alkaani, jossa kaikki hiilet ovat sitoutuneet toisiinsa yksinkertaisella sidoksella. Se on huoneenlämmössä (20 °C) olomuodoltaan kiinteää valkoista ainetta. Tetrakosaanin rakennekaava on CH(CH)CH, moolimassa 338,664 g/mol, sulamispiste 50,3 °C, kiehumispiste 391 °C, leimahduspiste 113 °C (c.c), tiheys 0,7991 g/cm (vesi = 1,0 g/cm) ja CAS-numero 646-31-1. Tetrakosaani ei käytännössä liukene veteen, mutta liukenee hieman etanoliin ja hyvin dietyylieetteriin.


title: Tetrakosaani

text: Yhdistettä esiintyy kasveissa ja kukkien tuoksuissa sekä semiokemikaalina eliöiden viestinnässä.


title: A Gentle Creature

text: A Gentle Creature on ukrainalaisen Sergei Loznitsan ohjaama elokuva vuodelta 2017. Se perustuu Feodor Dostojevskin 1876 julkaisemaan novelliin ”Lempeä neito” ("Krotkaja").


title: A Gentle Creature

text: Elokuvan 11-henkinen näyttelijätiimi tulee Jekaterinburgin tärkeimmästä teatterista. Pääosan esittäjä Vasilina Makovtseva on varsin suosittu Venäjällä. Oleg Mutun kuvaama filmi tehtiin vuoden 2016 aikana kaakkoisessa Latviassa lähellä Liettuan ja Valko-Venäjän rajaa. Ohjaaja Loznitsan mukaan teos oli helpompi toteuttaa Euroopan unionin alueella kuin Siperiassa, missä sen kuvaama vankila nimellisesti sijaitsee.


title: A Gentle Creature

text: Vasilina Makovtsevan esittämän nimettömäksi jäävän naisen mies istuu vankilassa murhatuomiota. Kerran naisen vankilaan lähettämä paketti palautetaan ilman selityksiä. Nainen lähtee omalle odysseialleen, jossa hän tekee matkaa niin jalkaisin, bussilla, junalla kuin Lada-taksillakin. Matkallaan nainen kohtaa yhtä lailla rikollisia, pahoja poliiseja ja byrokraattisia vankilaviranomaisia kuin hyvää tarkoittavia mutta voimattomia ihmisoikeusaktiivejakin.


title: Georgette Agutte

text: Georgette Agutte (17. toukokuuta 1867 Pariisi – 5. syyskuuta 1922 Chamonix) oli ranskalainen taidemaalari.


title: Georgette Agutte

text: Agutte pääsi vuonna 1893 Gustave Moreaun luokalle vapaaoppilaaksi. Opettajaltaan hän omaksui vapaan mielen ja itsenäisen ajattelun. Hän tutustui myös Matisseen ja Georges Rouaultiin.


title: Georgette Agutte

text: Taideopintojaan hän jatkoi Ranskan taideakatemiassa, École nationale supérieure des Beaux-Arts´ssa ja oli tuolloin sen ainoa naisoppilas. Hän tutustui myös fauvisteihin ja oli myös kuvanveistäjä. Aguttella oli oma ateljeensa Bonnières-sur-Seinessä. Ensimmäisen avioliittonsa hän solmi vuonna 1888 taidekriitikko Paul Flatin kanssa. Liitto päättyi avioeroon.


title: Georgette Agutte

text: Uuden avioliiton Agutte solmi sosialistipoliitikko Marcel Sembatin kanssa vuonna 1897. Näyttelyitä hän piti vuonna 1904 Salon des Indépendant´issa ja Salon d´Automnessa.


title: Georgette Agutte

text: Kun aviomies oli kuollut, Agutte kirjoitti kirjeen, jossa kertoi "Hän lähti 12 tuntia sitten. Olen myöhässä". Tämän jälkeen hän surmasi itsensä. Grenoblen museon konservaattori, Andry-Farcy, tajusi Agutte maalausten arvon ja teki kaikkensa saadakseen ne haltuunsa.


title: Georgette Agutte

text: Vuonna 2003 Aguttelle järjestettiin muistonäyttely.


title: Taylor Hickson

text: Taylor Delaney Hickson (s. 11. joulukuuta 1997 Kelowna) on kanadalainen näyttelijä ja laulaja-lauluntekijä. Hickson on näytellyt muun muassa koomisessa supersankarielokuvassa "Deadpool" sekä draamasarjassa "Aftermath".


title: Taylor Hickson

text: Kelownassa syntyneellä Hicksonilla on nuoremmat sisarukset Tianna, Tyson ja Tiernan. Hickson alkoi esiintyä laulajana toimivan isänsä keikoilla ollessaan 11-vuotias . Hän ihastui nopeasti kansanmusiikkiin ja opetteli soittamaan kitaraa ja pianoa.


title: Taylor Hickson

text: Hickson ei ollut kiinnostunut näyttelijän urasta ennen kuin 16-vuotiaana hänen tätinsä kertoi alueella agenttina toimivasta tuttavastaan, ja pienen painostuksen jälkeen he sopivat ensimmäisen tapaamisen. Vuonna 2015 hän sai roolin Anthony Hopkinsin tähdittämässä jännityselokuvassa "Blackway". Hicksonin läpimurtorooli tapahtui vuonna 2016 julkaistun "Deadpool"-elokuvan myötä. Tuon jälkeen hänet valittiin suorasanaisen ja sarkastisen Brianna Copelandin rooliin Syfyn post-apocalyptiseen draamasarjaan "Aftermath".


title: Taylor Hickson

text: Hickson oli pääroolissa vuonna 2016 julkaistussa indie-elokuvassa "Hunting Pignut".


title: Taylor Hickson

text: Vuonna 2018 julkaistun kauhuelokuvan "Ghostland" kuvauksissa tapahtuneen tapaturman myötä hänen kasvoihinsa jouduttiin laittamaan 70 tikkiä lasinsirujen aiheuttamien viiltojen takia. Tapahtuma jätti Hicksonin kasvoille pysyvän arven, josta hän ilmoitti hakevansa korvausta oikeusteitse.


title: Volkswagen Group A -pohjalevy

text: Volkswagen Group A -pohjalevy on Volkswagen Groupin käyttämä pohjalevy etu- ja nelivetoisille autoille, joissa moottori on sijoitettu poikittain. A-pohjalevyn ensimmäinen versio esiteltiin vuonna 1974 Volkswagen Golfin yhteydessä. Uudemmissa malleissa on siirrytty käyttämään modulaarista MQB-pohjalevyä, mutta markkinoilla on vielä A-pohjalevyyn perustuvia malleja.


title: Volkswagen Group A -pohjalevy

text:
Lyhennetty A03-pohjalevy (mm. Volkswagen Polo III) perustuu A3:een.
Volkswagen Passatin viides sukupolvi on nimetty harhaanjohtavasti B6:ksi, vaikka siinä käytetäänkin A6/PQ46-pohjalevyä, joka lainaa osia Golfin A5-pohjalevystä.


title: David Tomášek

text: David Tomášek (s. 10. helmikuuta 1996 Praha, Tšekki) on tšekkiläinen jääkiekkoilija, joka edustaa SM-liigassa pelaavaa JYPiä. Hän on pelipaikaltaan keskushyökkääjä. Tomášek on pelannut aiemmin urallaan myös puolustajana.


title: David Tomášek

text: Tomášek on HC Sparta Prahan kasvatti. Hän muutti jo 14-vuotiaana Yhdysvaltoihin ja siirtyi NAPHL-junioriliigan Motor City Metal Jacketsiin kaudeksi 2010–2011. Kaksi seuraavaa kautta Tomášek pelasi T1EHL-junioriliigan Oakland Jr. Grizzliesissa. OHL-joukkue Belleville Bulls varasi hänet 56. pelaajana . Tomášek siirtyi joukkueeseen kaudeksi 2013–2014, jolloin hän nousi myös Bullsin kapteenistoon.


title: David Tomášek

text: Kaudeksi 2015–2016 Tomášek palasi kotimaahansa ja siirtyi HC Pardubiceen. Hän teki miesten pääsarjadebyyttinsä Mestarien liigassa 22. elokuuta 2015 sveitsiläistä HC Davosia vastaan. Extraligassa Tomášek debytoi 13. syyskuuta 2015 HC Plzeňiä vastaan. Kaikkiaan hänen tulokaskautensa 2015–2016 toi 40 runkosarjaottelussa tehot 6+6=12 ja kuudessa karsintasarjan ottelussa yhden maalin. Tomášek pelasi myös neljä ottelua lainalla sarjatasoa alempana 1. česká hokejová ligan HC Šumperkissa. Kaudella 2016–2017 hän teki Extraligan runkosarjassa tehot 14+7=21. Tomášek oli Pardubicen kolmanneksi paras maalintekijä Lukáš Nahodilin kanssa.


title: David Tomášek

text: Tomášek siirtyi kaudeksi 2018–2019 kaksivuotisella sopimuksella SM-liigajoukkue JYPiin.


title: David Tomášek

text: Tomášek pelasi alle 20-vuotiaiden MM-kilpailuissa vuonna 2016. Tšekin A-maajoukkueessa hän on pelannut yhteensä 12 ottelua tehopistein 3+2=5. Tomášek teki A-maajoukkuedebyyttinsä Channel One Cupin 15. joulukuuta 2016 Helsingin jäähallissa pelatussa avausottelussa Suomea vastaan. Hänet merkittiin Tšekin nelosketjun keskushyökkääjäksi laidoilleen Robert Říčka ja Lukáš Lhoták. Tomášek teki ottelussa myös ensimmäisen A-maajoukkuemaalinsa. Hän on pelannut myös yhteensä 14 nuorten ja kaksi poikien maaottelua.


title: Digital Colony

text: Digital Colony on Yhdysvalloista johdettu, kansainvälinen sijoitusyhtiö, joka on Digital Bridgen ja Colony NorthStarin yhteisyritys.


title: Digital Colony

text: Huhtikuussa 2018 Digital Colony ilmoitti ostavansa Digitan australialaiselta First State Investments -sijoitusrahastolta. Kauppa toteutui 25. kesäkuuta 2018.


title: Volkswagen Group A0 -pohjalevy

text: Volkswagen Group A0 -pohjalevy on Volkswagen Groupin käyttämä pohjalevy pienille autoille, joissa moottori on sijoitettu poikittain. A0-pohjalevyn ensimmäinen versio esiteltiin vuonna 1974 Audi 50:n yhteydessä. Uudemmissa malleissa on siirrytty käyttämään modulaarista MQB-pohjalevyä, mutta markkinoilla on vielä A0-pohjalevyyn perustuvia malleja.


title: Volkswagen Group A0 -pohjalevy

text:
A03-pohjalevy on lyhennetty versio A3-pohjalevystä (mm. Volkswagen Golf III). Edelleen lyhennetty A00-pohjalevy (SEAT Arosa, Volkswagen Lupo) perustuu A03:een.A05-pohjalevy mahdollistaa nelivedon käyttämisen sille perustuvissa malleissa.
A06 on uudistettu versio A05-pohjalevystä ja sisältää myös osia modulaarisesta MQB-pohjalevystä.


title: Pafos

text: Pafos (, ) oli antiikin aikainen kaupunki ja kaupunkivaltio ("polis") Kyproksen saarella. Nimi viittaa itse asiassa kahteen erilliseen kaupunkiin tai kaupungin historialliseen vaiheeseen saaren lounaisrannikolla. Alkuperäinen Vanha Pafos eli Palaipafos (, myös "Pafos palaia", , lat. "Palaepaphos/Palaepaphus") sijaitsi nykyisen Koúklian kylän lähellä, noin 16 kilometriä itään nykyisestä Páfoksen kaupungista (). Uusi Pafos eli Nea Pafos (, myös "Pafos Nea", ) perustettiin 300-luvulla eaa. ja sijaitsi nykyisen Páfoksen kaupungin Káto Páfoksen paikalla ().


title: Pafos

text: Palaipafoksen ja Nea Pafoksen arkeologiset alueet kuuluvat Unescon maailmanperintöluetteloon yhteisnimellä "Pafos".


title: Pafos

text: Palaipafos sijaitsi hieman sisämaassa nykyisen Koúklian kylän länsipuolella. Kaupunki oli noin 10 stadioninmitan eli 1,7 kilometrin päässä rannikosta, jossa oli satamapaikka. Rannikolla kaupungin lähellä sijaitsi Zefyrion-niemi ja pienen Bokaros-joen suu. Nea Pafos sijaitsi rannikolla lähellä saaren länsipäätä, ja sillä oli hyvä satama. Se on kehittynyt nykyiseksi Páfoksen kaupungiksi ja sijaitsi sen uudemman kaupungin Káto Páfoksen eli ”Alemman Páfoksen” paikalla, noin 2,5 kilometriä lounaaseen Páno Páfoksesta eli ”Ylemmästä Páfoksesta”, Páfoksen vanhastakaupungista.


title: Pafos

text: Pafoksen kaupunkivaltion hallussa ollut alue oli suhteellisen suurikokoinen, ja sen kooksi on arvioitu yli 500 neliökilometriä.


title: Pafos

text:
Palaipafos oli Pafoksen kuningaskunnan keskus. Se tunnettiin erityisesti koko kreikkalaisen maailman tärkeimpänä Afroditen kulttipaikkana. Kreikkalaisessa mytologiassa Pafos oli paikka, jossa Afrodite nousi maihin synnyttyään meren vaahdosta. Paikka yhdistettiin Bokaros-joen suuhun. Afroditen kultin uskotaan olleen foinikialaista alkuperää. Pausanias esitti sen kuitenkin alkuperältään assyrialaisena. Varhaisin maininta Afroditen pyhästä lehdosta ja alttarista Pafoksesta on Homeroksen "Odysseiassa". Pafoksessa kerrotaan näytetyn jopa Afroditeen hautaa.
Erään myyttiversion mukaan Pafoksen Afroditen kultin olisi perustanut Kinyras, joka esiintyy Pafoksen ja koko Kyproksen kuninkaana, ja jota pidettiin Adoniksen isänä. Tätä pidetään alkuperältään foinikialaisena. Pafoksen, jolla varhaisessa historiassa viitataan aina Palaipafokseen, perustajana mytologiassa pidettiin Agapenoria, Arkadian Tegean kuningasta, joka johti arkadialaisia Troijan sodassa. Tämän laivojen kerrotaan paluumatkalla sodasta ajautuneen Kyprokselle. Myös Herodotos mainitsee, että Kyproksella oli arkadialaisia siirtokuntia.


title: Pafos

text: Pafoksen nimen sanottiin tulleen samannimisestä eponyymistä heeroksesta, joka oli Pygmalionin poika. Pygmalion sai pojan veistämänsä ja Afroditen eläväksi naiseksi muuttaman kauniin naispatsaan kanssa. Kaupungin kansalaisesta käytettiin etnonyymiä "Pafios" (). Assyrialaisissa lähteissä kaupunki esiintyy ilmeisesti nimimuodossa "Pappa".


title: Pafos

text: Historiallisestikin Pafoksen tiedetään olleen olemassa jo mykeneläisen kauden eli myöhäisen pronssikauden lopulla. Afroditen kulttia paikalla on harjoitettu viimeistään 1100-luvulta eaa. lähtien. Arkaaisella ja klassisella kaudella Pafos oli kaupunkivaltio eli polis. Kaupunkia hallitsi Pafoksen pappiskuninkaiden Kinyradai-suku, joka katsoi olevansa Kinyraksen jälkeläisiä, aina hellenistisen kauden alkuun saakka. Kinyradailla oli kaupungissa suuri valta, mutta ilmeisesti nämä olivat kuitenkin kaupungin neuvoston ja kansankokouksen valvonnassa. Kaupungissa tiedetään olleen myös oraakkeli. Pafos löi omaa hopearahaa 400-luvulta eaa. lähtien. Kaupungin kuninkaiden nimet tunnetaan suhteellisen kattavasti piirtokirjoituksista ja rahoista alusta aina 400-luvulle eaa. saakka.


title: Pafos

text: Pafos liittyi Joonian kapinan Persian valtaa vastaan vuosina 499–498 eaa., ja persialaiset valtasivat sen takaisin vuonna 498 eaa. Tämän jälkeen Pafos joutui osallistumaan laivoillaan Kserkseen hyökkäykseen Kreikkaan vuonna 480 eaa. Vuonna 332 eaa. Pafos oli liitossa Aleksanteri Suuren kanssa.


title: Pafos

text:
Palaipafos tuhoutui maanjäristyksessä vuonna 325 eaa. Pafoksen kuningaskunnan viimeinen kuningas Nikokles perusti tämän jälkeen Nea Pafoksen valtakuntansa uudeksi keskukseksi. Ptolemaios I tuhosi Marionin kaupungin vuonna 312 eaa. ja siirrätti sen asukkaat Pafoksen, mikä viittaa todennäköisesti Nea Pafokseen. Nikokles oli sodissa Ptolemaioksen puolella, ja on todennäköistä, että asukkaat siirrettiin asuttamaan juuri perustettua uutta kaupunkia.
Nea Pafoksesta tuli Pafoksen poliksen uusi keskus. Palaipafos säilyi kuitenkin olemassa ainakin Afroditen kulttipaikkana aina 300-luvulle jaa. saakka. Nea Pafos kukoisti sen perustamista seuranneella hellenistisellä kaudella Ptolemaiosten aikana. Siitä tuli saaren hallintokeskus ja merkittävin kaupunki, ja se ohitti merkityksessä Salamiin. Viimeistään 100-luvulta eaa. lähtien nimi Pafos viittaa yleensä aina Nea Pafokseen Palaipafoksen sijasta. Pafos nautti suhteellisen vapaasta asemasta, ja sillä oli edelleen oma neuvosto ja kansankokous. Se löi edelleen omaa rahaa Salamiin ja Kitionin ohella. Kaupunki oli myös merkittävä laivanrakennuskeskus, jossa varustettiin Ptolemaiosten laivastoa. Pafos oli osa Kyproksen liittoa ("Koinon Kypriōn").


title: Pafos

text: Pafos säilytti asemansa saaren hallintokeskuksena roomalaisella kaudella aina siihen saakka, kun hallinto siirrettiin Salamiihin 300-luvulla jaa. Varhaisin maininta Pafoksesta saaren pääkaupunkina on "Apostolien teoissa". Roomalaisaikana Pafos oli saaren ainoa kaupunki, joka löi omaa rahaa. Nea Pafos oli Palaipafoksen tavoin Afroditeen kulttipaikka, ja siellä oli useita tälle omistettuja temppeleitä. Strabon ja Pausanias selvästi sekoittavat Palaipafoksen ja Nea Pafoksen, ja viittaavat Nea Pafokseen Agapenorin perustamana.


title: Pafos

text: Afrodite-yhteytensä vuoksi Pafos on yksi antiikin runouden ylistetyimpiä kaupunkeja. Antiikin ajan kirjailijat käyttivät nimeä Pafos yhtä lailla Palaipafoksesta kuin Nea Pafoksestakin. Runoilijoilla nimi viittaa kuitenkin useammin Palaipafokseen ja liittyy sen rooliin Afroditen kulttikeskuksena, ja proosakirjailijoilla puolestaan Nea Pafokseen. Myös piirtokirjoituksissa kummastakin kaupungista käytetään nimeä Pafos.


title: Pafos

text:
Senecan mukaan kaupunki tuhoutui maanjäristyksessä, mutta on mahdoton sanoa, kumpaan Pafokseen tämä viittaa. Dio Cassiuksen mukaan Augustus rakennutti kaupungin uudelleen, ja se sai tämän kunniaksi uuden nimen "Augusta", mutta nimi ei jäänyt käyttöön. Apostolit Paavali, Johannes, Markus ja Barnabas kävivät kaupungissa vuonna 45 jaa. Paavalin kerrotaan tuolloin käännyttäneen saaren prokonsulin Sergius Pauluksen kristinuskoon.
Pafos kärsi maanjäristyksistä vuosina 332 ja 342 jaa. Hallinto siirrettiin Salamiihin mahdollisesti tämän jälkeen. Pafos rakennettiin uudelleen, muttei enää noussut entiseen kukoistukseensa. Varhaiskristillisellä kaudella Pafos toimi piispanistuimena.


title: Pafos

text: Kaupunki selvisi 600-luvun arabivalloituksista, ja on kehittynyt nykyiseksi Páfoksen kaupungiksi. Bysanttilaisella kaudella rannalle antiikin aikaisen Pafoksen paikalle rakennettiin linna, joka uusittiin frankkivallan aikana noin 1200. Se tuhoutui maanjäristyksessä jo vuonna 1223. Linna tunnetaan nimellä Saránta Kolónes eli ”40 pylvästä”.


title: Pafos

text: Arkeologiset tutkimukset Palaipafoksessa alkoivat vuonna 1887. Laajempia kaivauksia on suoritettu 1960- ja 1970-luvuilla. Nea Pafoksen laajimmat kaivaukset suoritettiin vuonna 1962. Pafoksen arkeologiset kohteet liitettiin Unescon maailmanperintöluetteloon vuonna 1980.


title: Pafos

text: Palaipafos oli suurikokoinen kaupunki, mutta siitä on kaivettu esiin suhteellisen vähän. Kaivaukset ovat keskittyneet Afroditen pyhäkön alueelle.


title: Pafos

text: Afroditen pyhäkkö


title: Pafos

text: Afroditelle omistettu pyhäkkö sijaitsi Palaipafoksen lounaisosassa. Sen varhaisimmat osat ovat peräisin myöhäiseltä pronssikaudelta. Pyhäköstä on säilynyt vain vähän, ja suurin osa jäänteistä on peräisin myöhemmästä vaiheesta roomalaiselta kaudelta, jolloin keisari Vespasianus rakennutti pyhäkön uudelleen sen tuhouduttua maanjäristyksessä. Tässä vaiheessa pyhäkkö koostui noin 90 x 90 metrin kokoisesta pyhäkköpihasta, jonka pohjois- ja eteläsivuilla oli stoat eli pylväshallit ja itäsivulla useita pyhäkkörakennuksia.


title: Pafos

text: Pyhäkkö esiintyy usein rahoissa eriintyisesti Rooman keisariajalla. Tätä kautta sen ulkonäköä on pyritty rekonstruoimaan. Pyhäkössä ollut Afroditen kulttikuva oli muinainen ja ilmeisesti foinikialaista alkuperää. Se koostui pelkästä mustasta pyramidinmuotoisesta kivestä, toisin sanoen se oli anikoninen, ei tyypilliseen tapaan antropomorfinen.


title: Pafos

text: Kaupunginmuurit


title: Pafos

text: Palaipafos oli ympäröity kaupunginmuurein. Muureista on säilynyt osia erityisesti niiden koillisosassa noin 90 metrin matkalta. Muurissa on myös tornin ja portin jäänteitä. Muurit ajoittuvat myöhäiseltä geometriselta ja varhaiselta arkaaiselta kaudelta hellenistiselle kaudelle.


title: Pafos

text: Mielenkiintoinen yksityiskohta ovat Joonian kapinan aikaiset merkit piirityksestä sekä sen vastaisesta puolustautumisesta vuosilta 499–498 eaa. Persialaiset olivat rakentaneet kaupungin vallatakseen suurikokoisen rampin portin ja yhden tornin välille. Sen tekemiseen oli käytetty kaikkea mahdollista rakennusmateriaalia, kuten pyhäkköjen ja muiden rakennusten kiviä ja koristeosia, alttareita, veistoksia ja niiden jalustoja, piirtokirjoituksia sisältäneitä kiviä yms., sekä maata ja puuta. Veistokset ajoittuvat 500-luvun jälkimmäiselle puoliskolle eaa. Puolustajat puolestaan olivat pyrkineet kaivamaan maata rampin alta ja sytyttämään sen alakautta tuleen. Paikalta on löydetty myös suuri määrä nuolen- ja keihäänkärkiä sekä muun muassa kypäriä.


title: Pafos

text:
Muut rakennukset
Afroditen temppelin paikan läheltä on löydetty Ledan taloksi kutsutun roomalaisen huvilan rauniot. Se on saanut nimensä pitohuoneensa lattiamosaiikista, joka esittää Ledaa ja joutsenta. Se on ajoitettu 100-luvulle jaa.


title: Pafos

text: Palaipafoksessa tiedetään piirtokirjoitusten perusteella olleen teatteri ja gymnasion, mutta niitä ei ole löydetty. Kaupungin hautausmaat ovat kaupungin koillis-, itä- ja eteläpuolella. Varhaiskristillisellä kaudella Palaipafoksen paikalle rakennettiin basilikakirkko, joka oli omistettu Neitsyt Marialle ja jatkoi tavallaan Afroditen kulttia. Nykyisin paikalla on bysanttilainen, 1100-luvulla rakennettu Panagía (Neitsyt Maria) Chrysopolítissan kirkko.


title: Pafos

text: Muut löydöt


title: Pafos

text: Afroditen temppelin alueelta on löydetty lukuisia siihen liittyneitä piirtokirjoituksia. Alueelta tehdyt esinelöydöt, mukaan lukien Afroditen kulttikuva, ovat Kyproksen museossa Nikosiassa, Páfoksen arkeologisessa museossa sekä Koúklian paikallisessa museossa.


title: Pafos

text: Nea Pafoksen rauniot kattavat noin 100 hehtaarin kokoisen alueen. Kaupungin akropoliina eli yläkaupunkina toimi oletettavasti kukkula, jolla nykyisin on Páfoksen majakka. Kaupunki oli ympäröity muurein, joiden reitti voidaan jäljittää kauttaaltaan. Meressä on säilynyt kaupungin sataman aallonmurtajien jäänteitä.


title: Pafos

text: Nea Pafos tunnetaan ennen kaikkea mosaiikkilattioin koristelluista taloistaan, kuten Dionysoksen talosta. Kaupungista on löydetty myös muun muassa Apollon Hylateelle omistettu temppeli, hellenistisen kauden teatteri, odeion, gymnasion, kaksi varhaiskristillistä basilikaa sekä varhaisen bysanttilaisen kauden linna.


title: Pafos

text:
Dionysoksen talo
Dionysoksen talon rauniot sijaitsevat Pafoksen arkeologisen alueen keskellä. Talo on ajoitettu roomalaiselle kaudelle 200-luvulle jaa. Suurikokoisen talon pinta-ala on ollut noin neliömetriä. Tästä noin 500 neliömetriä on päällystetty hienoin lattiamosaiikein. Talon keskellä oli atrium-piha, jonka keskiössä oli impluvium. Mosaiikkeja oli sekä atriumpihaa ympäröineessä pylväskäytävässä että sitä ympäröineissä huoneissa. Mosaiikit esittävät erityisesti mytologisia aiheita ja metsästyskohtauksia; osa puolestaan on geometrista kuviontia. Nimensä talo on saanut sen useista Dionysos-jumalaa esittävistä mosaiikeista. Talon seinät on ollut koristeltu maalauksin.


title: Pafos

text: Muut talot


title: Pafos

text: Theseuksen taloksi kutsutun rakennuksen rauniot sijaitsevat Dionysoksen talon eteläpuolella. Se oli Pafoksen roomalaisen hallitsijan eli prokonsulin palatsi. Talon keskiössä on noin 56 x 43 metrin kokoinen peristyylipiha. Sitä reunustaneen pylväikön ja huoneiden lattiat oli koristeltu lattiamosaiikein Dionysoksen talon tavoin, mutta ne ovat säilyneet huonommin. Talo on saanut nimensä eräästä mosaiikista, joka esittää Theseusta lyömässä Minotauroksen. Mosaiikissa esiintyvät myös Ariadne, Kreetan henkilöitymä sekä labyrintti. Talon kaivauksia on suoritettu vuodesta 1965.


title: Pafos

text: Kolmannen, Aionin taloksi kutsutun rakennuksen rauniot sijaitsevat Theseuksen talon vieressä. Se on saanut nimensä Aion-jumalasta, jonka kuva oli talon sisäänkäynnin vieressä.


title: Pafos

text:
Agora ja odeion
Akropoliiksi oletetun kukkulan itäpuolella sijaitsee kaupungin agoran eli kokoontumis- ja kauppapaikan alue. Akropoliin itärinteessä sijaitsee roomalainen odeion eli musiikkiteatteri. Se on ajoitettu ensimmäiselle vuosisadalle jaa. Odeionin katsomosta, jonka halkaisija oli noin 48 metriä, on säilynyt 12 penkkiriviä. Orkhestra oli puolikaarenmuotoinen ja sen halkaisija oli noin 12 metriä. Rakennuksen raunioita on kunnostettu.


title: Pafos

text:
Teatteri
Kaupungin kreikkalainen teatteri sijaitsi kaupungin muurein ympäröidyn alueen koillisosassa. Se on ajoitettu hellenistiselle kaudelle 200-luvulle eaa. Sen katsomo avautui etelään kaupunkiin ja merelle päin. Katsomon yläosa oli kaiverrettu kallioon ja on säilynyt paremmin. Koko teatteria ei ole vielä kaivettu esiin.


title: Pafos

text: Kaupunginmuurien reitti voidaan jäljittää kokonaisuudessaan. Ne oli oletettavasti rakennettu heti kaupungin perustamisen yhteydessä. Muurit oli varustettu torneilla määrävälein. Ne ovat säilyneet parhaiten akropoliin luoteisrinteessä, jossa ovat säilyneet myös yhden torneilla varustetun portin jäänteet. Muurissa oli ilmeisesti portti myös koillissivulla ja oletettavasti myös pohjois- ja itäsivulla.


title: Pafos

text: Satama


title: Pafos

text: Nea Pafoksen satama sijaitsi samassa lahdessa, jossa myös nykyinen Páfoksen satama sijaitsee. Se oli varustettu kahdella aallonmurtajalla, joista idemmän pituus oli noin 350 metriä ja lännenpuoleisen pituus noin 170 metriä. Niistä on säilynyt osia.


title: Pafos

text: Apollon Hylateen pyhäkkö


title: Pafos

text: Apollon Hylateelle omistettu pyhäkkö sijaitsi kaupungin ulkopuolella sen itäpuolella. Se oli rakennettu 300-luvun eaa. lopulla, toisin sanoen Nea Pafoksen perustamisen aikoihin. Pyhäkkö oli kaiverrettu kallioon ja koostui kahdesta maanalaisesta kammiosta, joihin johti portaat. Kammioista etummainen oli suorakulmiomainen, ja taimmainen pyöreä ja varustettu kupolimaisella katolla. Pyhäkkö on tunnistettu sieltä löydettyjen piirtokirjoitusten perusteella.


title: Pafos

text: Maanalaiset kammiot


title: Pafos

text: Kaupungin pohjoispuolelta on löydetty maanalaisia kammioita ja holvattuja tunneleita, jotka saattavat liittyä paikalle olleeseen varuskuntaan. Ne on ajoitettu 300-luvun eaa. lopulle. Osa niistä muistuttaa Apollon Hylateen pyhäkön kammioita, ja ovat saattaneet myös olla pyhäkkökäytössä. Koko alue oli ympäröity muureilla.


title: Pafos

text:
Kuninkaiden haudat
Kuninkaiden haudat muodostavat erillisen arkeologisen alueen noin 1,5 kilometriä pohjoiseen kaupungin varsinaisesta arkeologisesta alueesta. Haudat koostuvat kallioon maanpinnan alapuolelle hakatuista peristyylipihoista, joiden sivuilla on samoin kallioon hakattuja hautakammioita. Pihoille johtaa portaat, jotka myös on kaiverrettu kallioon. Peristyylin pylväät edustavat doorilaista tyyliä ja hautojen julkisivut jäljittelevät muutoinkin temppeliä triglyfeineen ja metooppeineen.


title: Pafos

text: Haudat ajoittuvat hellenistiselle kaudelle. Ne eivät ole tyyliltään kyproslaisia, vaan ovat saaneet vaikutteensa mahdollisesti Aleksandriasta. Hautoihin on oletettavasti haudattu Ptolemaiosten lähettämät Kyproksen hallitsijat, joiden keskuspaikka Pafos oli.


title: Pafos

text: Muut rakennukset ja rakennelmat


title: Pafos

text: Kaupungissa tiedetään olleen myös Afroditelle, Artemiille, Letolle ja Zeukselle omistetut pyhäköt. Kaupungin hautausmaat on löydetty sen pohjois- ja itäpuolelta. Hieman kauempaa sisämaasta on löydetty lisää hautoja geometriselta kaudelta roomalaiselle kaudelle saakka, mutta on epäselvää, mihin kaupunkiin nämä liittyvät.


title: Pafos

text: Esinelöydöt


title: Pafos

text: Nea Pafoksesta tehtyihin esinelöytöihin lukeutuu muun muassa marmoriveistoksia ja piirtokirjoituksia hellenistiseltä ja roomalaiselta kaudelta. Kaupungista tehdyt löydöt ovat Kyproksen museossa Nikosiassa sekä Páfoksen arkeologisessa museossa.


title: Raʾs al-ʿAyn

text: Raʾs al-ʿAyn (syyriaksi "Rēsh ʿAynā", kurdiksi "Serekani") on kaupunki Syyrian Turkin vastaisella rajalla Al-Hasakan maakunnassa. Kaupungin asukasluku vuoden 2004 väestönlaskennan mukaan oli 29 347.


title: Raʾs al-ʿAyn

text: Raʾs al-ʿAyn sijaitsee Eufratjoen sivuhaara Khaburin alueella. Historiallinen asutuskeskus on nykyisin jakautunut kahtia. Raʾs al-ʿAyn sijaitsee Syyriassa ja Turkin puolella rajaa sijaitsee Ceylanpınar. Alue on tunnettu lähteistään, jotka muodostavat samalla myös Khaburin yläjuoksun eri lähteiden kanssa lopulta yhtenäisen joen.


title: Raʾs al-ʿAyn

text: Rooman valtakunnan kaudella nykyinen Raʾs al-ʿAyn tunnettiin nimillä Resaina ja Theodosiopolis kaupungin saatua kaupunginoikeudet keisari Theodosius I:n valtakaudella. Roomalaiset ja Persia sotivat alueella ja kaupunki vaihtoi omistajaa useampaan otteeseen. Persialaiset tuhosivat sen vuosina 578 ja 580. Kaupunki jälleenrakennettiin, mutta keisari Fokaksenvaltakaudella sen mainitaan olleen jälleen persialaisten käsissä.


title: Raʾs al-ʿAyn

text: Islaminuskoiset arabit valtasivat kaupungin Mesopotamiaa vastaan vuonna 640 tehdyn sotareken aikana. Vuonna 873 kaupunki oli Idän apostolisen kirkon patriarkka Yohannan III:n kuolinpaikka. Ristiretkeläiset olivat vallanneet kaupungin vuoteen 1129 mennessä, mutta he eivät hallinneet sitä kovin pitkään. Ristiretkeläisten jälkeen kaupunkia hallitsi tai sitä hävittivät Saladinin jälkeläiset, khorasmialaiset ja Timur Lenk.


title: Raʾs al-ʿAyn

text: Syyrian sisällissodan aikana kaupunki oli vuodesta 2012 lähtien arabeihin ja kurdeihin liitettyjen asejoukkojen välisten taistelujen keskipisteessä. Monet paikalliset joutuivatkin pakenemaan muualle. Kurdien PYD-puoleen asejoukot valtasivat kaupungin al-Nusran rintaman asemiehiltä vuonna 2013.


title: Raʾs al-ʿAyn

text: Raʾs al-ʿAynin asukasluku Syyrian vuoden 2004 väestönlaskennan mukaan oli 29 347. Raʾs al-ʿAynin väestö koostuu arabeista, kurdeista ja kristityistä assyrialaisista. Syyrian assyrialainen väestö on keskittynyt etenkin Raʾs al-ʿAynin ja Hasakan välisiin kyliin Khaburjoen varrella. Pienempiä vähemmistöjä ovat tšetšeenit ja inguušit, jotka polveutuvat kaupunkiin 1900-luvun alussa tulleista muuttajista.


title: Philippe Loys de Chéseaux

text: Jean-Philippe Loys de Chéseaux (4. toukokuuta 1718, Lausanne – 30. marraskuuta 1751) oli sveitsiläinen tähtitieteilijä. Vuonna 1746 6. elokuuta hän esitteli listan tähtisumuista Ranskan tiedeakatemialle. Ranskalainen Guillaume Le Gentil huomioi listan yksityisesti vuonna 1759. Vasta vuonna 1892 Guillame Bigourdan teki siitä julkisen.


title: Gottfried Kirch

text: Gottfried Kirch (Kirche, Kirkius) (18. joulukuuta 1639 – 25. heinäkuuta 1710) oli saksalainen tähtitieteilijä. Hän sai vuonna 1700 kuningas Fredrik I:ltä arvonimen "Astronom der in Berlin", joka samalla teki hänestä Berliinin observatorion johtajan.


title: Abraham Ihle

text: Johann Abraham Ihle (14. kesäkuuta 1627 - n. 1699) oli saksalainen tähtitieteen harrastaja joka löysi ensimmäisen pallomaisen tähtijoukon M22 vuonna 1665 elokuussa, kun tarkasteli Saturnusta jousimiehessä.


title: Ólympos (Kypros)

text: Ólympos (, myös "Chionístra", Χιονίστρα) on Kyproksen korkein vuori. Se sijaitsee Tróodos-vuoristossa ja sen korkeus ja prominenssi ovat metriä.


title: Ólympos (Kypros)

text: Ólympoksen rinteillä kasvaa havumetsää. Talvella vuorella on lunta ja se on suosittu talviurheilukeskus. Lähellä vuoren huippua sijaitsee Tróodoksen kylä. Vuoren huipulla sijaitsee Ison-Britannian Akrotírin tukikohtaa palveleva Britannian kuninkaallisten ilmavoimien tutka-asema.


title: Eskimosumu

text: Eskimosumu (NGC 2392), tunnettuna myös Klovnisumuna tai Caldwell 39, on bipolaarinen tuplakuorinen planetaarinen sumu (PN). Sen löysi tähtitieteilijä William Herschel vuonna 1787. Se näyttää ihmiskasvoilta joiden ympärillä on parka huppu. NGC 2392 sijaitsee 2,870 valovuotta Maasta, ja sen voi nähdä pienellä teleskoopilla.


title: Trikosaani

text: Trikosaani eli n-trikosaani (CH) on 23-hiilinen suoraketjuinen hajuton alkaani, jossa kaikki hiilet ovat sitoutuneet toisiinsa yksinkertaisella sidoksella. Se on huoneenlämmössä (20 °C) olomuodoltaan kiinteää valkoista ainetta. Trikosaanin rakennekaava on CH(CH)CH, moolimassa 324,637 g/mol, sulamispiste 47,4 °C, kiehumispiste 381 °C, leimahduspiste 113 °C (c.c), tiheys 0,7969 g/cm (vesi = 1,0 g/cm) ja CAS-numero 638-67-5. Trikosaani ei käytännössä liukene veteen, mutta liukenee hieman etanoliin ja on liukoinen dietyylieetteriin ja hiilitetrakloridiin.


title: Trikosaani

text: Yhdistettä esiintyy kasveissa ja kukkien tuoksuissa sekä semiokemikaalina eliöiden viestinnässä.


title: Millisekuntipulsari

text: Millisekuntipulsari on pulsari joka pyörii akselinsa ympäri 1-10 millisekunnissa. Niitä on havaittu sähkömagneettisen spektrin radio-, x- ja gammasäteiden osuuksissa. Niiden alkuperän johtava teoria on, että ne ovat vanhoja, nopeasti pyöriviä neutroni-tähtiä joiden pyörimisnopeus on vaihtunut kun siihen tuli enemmän materiaalia sen kumppanitähdeltä.


title: Pentadáktylos

text:
Pentadáktylos (, , ”Viisisorminen”) eli Kyrenianvuoret ("Kerýneianvuoret", , ) on vuorijono Kyproksen saaren pohjoisosassa. Sen korkeimman huipun Kyparissóvounoksen eli Selvili Tepen korkeus on metriä.
Pentadáktylos kulkee Kyproksen pohjoisrannikkoa itä-länsisuunnassa, ja sen pituus on noin 160 kilometriä. Vuoriston merkittävimmät huiput ovat lännestä itään Kórnos (Κόρνος, ), Kyparissóvounos eli Selvili Tepe (Κυπαρισσόβουνος, ), Profítis Ilías (Προφήτης Ηλίας , ), Ágios Ilaríonas (Άγιος Ιλαρίωνας, ), Alonágra (Αλωνάγρα, ), Voufavénto (Βουφαβέντο, ), Pentadáktylos (Πενταδάκτυλος, ), Giailás (Γιαηλάς, ), Palaiá Vrýsi (Παλαιά Βρύση, ), Ólympos (Όλυμπος, ) ja Kantára (Καντάρα, ).


title: Pentadáktylos

text: Pentadáktylos-vuorilla sijaitsevat muun muassa Bellapáisin luostari ja Pyhän Hilarionin linna. Vuorijonon eteläpuolella sijaitsee Mesaorían tasanko ja sen eteläpuolella Tróodos-vuoristo.


title: Zofia Atteslander

text: Zofia Atteslander (12. maaliskuuta 1874 Luborzyca – 1928? Berliini?) oli puolalainen taidemaalari. Atteslander keskittyi urallaan lähinnä muotokuviin ja asetelmiin. Hän teki öljyvärimaalausten ohella pastellipiirroksia.


title: Zofia Atteslander

text: Atteslander opiskeli taidemaalariksi yksityisesti, ensiksi Krakovassa Jacek Malczewskin oppilaana. Hän jatkoi opintojaan Franz von Lenbachin, Heinrich Knirrin ja Münchenissä Stanisłav Grocholskin oppilaana. Vuonna 1902 hän matkusti Dachaun kaupunkiin saamaan opetusta Adolf Hölzeliltä.


title: Zofia Atteslander

text: Oleskellessaan Wiesbadenissa Atteslander maalasi Romanian kuningasperheen jäsenten muotokuvia. Hän vieraili Ranskassa vuonna 1908 ja sai maan taiteilijoiden salongilta kunniamaininnan. Hän oli kotimaassaan sekä Varsovan että Krakovan taiteilijaseurojen jäsen. Hän signeerasi teoksensa useimmiten merkillä ZO.


title: Zofia Atteslander

text: Atteslanderin kuolinaikaa ja paikkaa ei tiedetä. Viimeiset viranomaismerkinnät hänestä ovat vuodelta 1928.


title: Bornholmin lippu

text: Bornholmim lippu syntyi 1970-luvun puolivälissä paikallisen taiteilijan Bent Kaasin suunnittelemana. Se on Bornholmin kunnan lippu. Lippu on pääasiassa matkamuisto, jota ostavat turistit, asevoimien yksiköt, jotka harjoittelevat Tanskassa, ja saksalaiset merimiehet, jotka vierailevat Tanskassa. Lippu on vihreä risti punaisella taustalla. Vihreän sanotaan symboloivan saaren vihreyttä.


title: Bornholmin lippu

text: Lippu ei ole virallinen.


title: Pauliina Mäkelä

text: Pauliina Mäkelä (s. 1980) on suomalainen kuvittaja, sarjakuvantekijä ja lastenkirjakuvittaja.


title: Pauliina Mäkelä

text: Mäkelä valmistui 2005 graafisen suunnittelun opintolinjaltaa Lahden muotoiluinstituutista. Hän voitti 2007 ensimmäisen palkinnon Luzernin Fumetto-festivaalilla Vuosina 2007 ja 2009 hän oli Paula Norosen kanssa ehdokkaana parhaan lastenkirjan Finlandia Junior -palkinnonsaajaksi. Hän on tehnyt kaksi omaa sarjakuvakokoelmaa.


title: Pauliina Mäkelä

text: Mäkelä on ollut kokeellisen sarjakuvan lehden Kutin päätoimittaja.


title: Pauliina Mäkelä

text: Kutikuti-sarjakuvayhdistyksen perustajajäsen.


title: USS Newark (C-1)

text: USS Newark (runkonumero C-1) oli Yhdysvaltain laivaston vuonna 1890 veillelaskettu panssarikansiristeilijä.


title: USS Newark (C-1)

text: Aluksen tilaus vahvistettiin 3. maaliskuuta 1885 annetulla lailla ja se tilattiin William Cramp and Sons Ship and Engine Building Companyltä Philadelphiasta, missä köli laskettiin 12. kesäkuuta 1888. Alus laskettiin vesille 19. maaliskuuta 1890 kumminaan neiti Annie Boutelle Mainen kongressiedustajan tytär ja otettiin palvelukseen 2. helmikuuta 1891 päällikkönään Silas Casey.